30 argazkitan hegaztien aberastasuna ikusgai, Madariaga Dorretxean

Busturiko Euskadiko Biodibertsitate Zentroa bisitatzen duten horiek, Hegoak objektibotik aldi baterako erakusketa ikusteko aukera izango dute apirilaren 10era arte, doan.

SEO Birdlife Local Betsaide Taldeak ateratako argazki bilduma da, hain zuzen, ikusgai dagoena. 30 argazkitan inguruko hegaztien aberastasuna eta beraien kontserbazioaren garrantzia helaraztea dute helburu erakusketagaz.

Espezie ezagunak daude ikusgai, baina bai eta ezohikoak direnak ere.

Angel Ruiz Elizalde, Javier Aizcorbe, Guillermo González Luis, Oscar Carazo eta Joseba del Villar argazkilarien argazkiak dira, eta guztiak informazio panel bategaz osatuta daude. Horietan, argazkian agertzen den espeziaren informazioa emateaz gain, erabilitako argazki kameraren datu tekniko ezberdinak eta erabilitako teknikaren datuak agertzen dira.


Facuak Ryanair salatu du eskuko ekipajea kobratzeko neurriagatik

Elkartearen ustez, praktika hori gehiegizkoa da, eta 'kontsumitzaileei kalte larria eragiten die, haien eskubideak hausten ditu eta aire garraioko kontratuaren oinarrizko baldintzak ez ditu betetzen'.

Facuak salaketa bat aurkeztu du Ryanairren aurka Aire Segurtasunaren Estatuko Agentziaren eta Kontsumoko Espainiako Agentziaren aurrean, eskuko ekipajeagatik kobratzen hasteko neurriagatik.

Elkartearen ustez, praktika hori gehiegizkoa da, eta "kontsumitzaileei kalte larria eragiten die, haien eskubideak hausten ditu eta aire garraioko kontratuaren oinarrizko baldintzak ez ditu betetzen", ohartarazi du.

Facuak azaldu duenez, Aire Nabigazio Legearen arabera, garraiolaria bidaiariaren eskuko ekipajea eta objektuak kabinan doan garraiatzera behartuta dago, eta salbuespen modura segurtasun arrazoiak, eta pisuarekin edo objektuaren tamainarekin zerikusia dutenak daude.

Halaber, Kontsumitzaileen eta Erabiltzaileen Defentsarako Lege Orokorrak gehiegizko klausulatzat jotzen ditu indibidualki negoziatzen ez diren hitzarmenak, eta espresuki onartzen ez diren praktika guztiak, kontsumitzaileen eta erabiltzaileen kaltean, kontratutik ondorioztatzen diren eskubideen desoreka eragiten dutenak.

Ryanair konpainiak abuztuaren 23an iragarri zuen eskuko ekipajearen politikaren aldaketa. Erabiltzaileek azaroaren 1etik aurrera zortzi eta hamar euro artean ordaindu beharko dituzte kabinan sartzen dituzten hamar eurorainoko maletengatik; orain arte doakoa zen.


'Magazinea' 2013-11-18: Prestige

Prestige petrolio-ontzia hondoratu zenean, debagoiendar asko joan ziren laguntzera. Goiena telebista ere han izan zen eta Gorka Etxabe kazetariak platoan kontatu du bizi izandakoa.


Iraganeko 16 argazki, emakumeen 16 adiera

Irudia bakarra izan arren, horren gaineko begiradak hamaika izan litezke, nork begiratzen duenaren arabera. Agian, ulermen kontua izango da, edo irudimenarena, akaso. Oroitzapenek eta bizipenek ere izango dute zerikusia, beharbada.

Argazki batek 1.000 hitz baino gehiago balio dituela dio esaera batek, eta hala izango da batzuentzat, behintzat. Berben bidez adierazten direnak nahiago izango dituzte, aldiz, beste askok. Euskal Museoak eta Azkue Fundazioak, baina, argazki eta hitzak elkartu dituzte, herritarrek bietarako aukera izan dezaten. Eta aukera hori Gernika-Lumoko Euskal Herria Museoan emango dute, bertan jarri baitute ikusgai Estereoskopiak 16+16 erakusketa.

Eulalia Abaitua (Bilbo, 1853-1943) argazkilari aitzindariaren argazkiak hartu dituzte oinarri bilduma hori osatzeko: Bizkaiko eta Gipuzkoako txoko ezberdinetako iraganeko 16 irudi. Erakusketak atal bi ditu: iragan bisuala, batetik, eta ahozko orainaldia, bestetik.

Iragan bisuala eta ahozko orainaldia uztartuz, magia piztu nahi izan dute

Lehenengo zatian, formatu estereoskopikoan egindako 16 irudi horien anaglifo kopiak biltzen dituzte. Argazkilariak bere familiako kideez gain, pertsona xume, apal eta anonimoak jasotzen ditu bere lanetan, sinpletasun eta fintasun handiz erretratatutakoak. Erliebezko irudiak dira Abaituarenak; hain zuzen ere, retro argiztaturiko pantailen barruan erreproduzitzeko teknika erabilita landutakoak. Eta hiru dimentsiotan ikusteko, beharrezko du bisitariak bi koloreko kristalak dituzten betaurrekoak erabiltzea; bata urdina eta bestea gorria.

Bigarren zatian, hitzek hartzen dute nagusitasuna, eta lagungarri dira irudiek hitzen jabeei zer iradokitzen dieten ulertzeko. Hamasei argazki diren heinean, hamasei dira baita lan horiei letrak jarri dizkieten pertsonak; guztiak emakumezkoak, denak euskaldunak: Katixa Agirre, Uxue Alberdi, Aurelia Arkotxa, Yolanda Arrieta, Leire Bilbao, Itxaro Borda, Tere Irastorza, Karmele Jaio, Mariasun Landa, Miren Agur Meabe, Laura Mintegi, Lourdes Oñederera, Eider Rodriguez, Danele Sarriugarte, Ana Urkiza eta Arantxa Urretabizkaia.

“Estereoskopiak 16+16” erakusketa Euskal Herria Museoan

Betaurrekoak jantzi, eta irudiei begira, kontakizunak sortu dituzte hamasei idazleok. Irakurtzeko baino, entzuteko izango dira horien esanak. Iraganari jarritako hitzak audiogiden bitartez aditu ahalko dituzte erakusketara bertaratzen direnek.

Euskal Museoak eta Azkue Fundazioak “iragan bisuala eta ahozko orainaldia uztartuz, magia piztea” izan dute helburu erakusketagaz, eta horregaz batera, argazkien zein hamasei begirada literarioen bidez, “Eulalia hurbilagotik ezagutzea” gura izan dute.

Euskal Herria Museoko erakusketa ekainaren 17ra arte bisitatu ahalko da, eta bertan jarriko dituzte bisitarien eskura ibilbidea egiteko ezinbestekoak diren betaurrekoak zein entzungailuak.


Granado, Espinar eta Araiztegik aurrera, Emakume Master Cupen

Aurreko igandean hasi zen, Gasteizko Ogetan, esku pelotako Emakume Master Cup txapelketa. Eta tartean dira Hernaniko hiru pelotari ere: Patri Espinar eta Amaia Araiztegi lehenengo mailan, eta Maria Granado promozioko txapelketan.

Hiruek lortu dute, gainera, aurreneko kanporaketa gainditzea. Maddi Mendizabal zaldibiarrarekin ari da Araiztegi, eta A multzoan, jokatutako bi partiduak irabazi zituzten: Nagore Bilbao eta Arrate Bergarari 18-11, eta Joana Flaviano eta Amaia Aldairi 18-9. B multzoan aritu zen Espinar, Eneritz Arrieta azkoitiarrarekin, eta biak irabazi zituzten haiek ere: Maider Mendizabal eta Miren Larrarteri 18-14, eta Olatz eta Maite Ruiz de Larramendiri 18-11.

Granado, berriz, promozioko 7garren multzoan aritu zen, Maritxu Oiartzun errenteriarrarekin bikotea osatuta. Bi partidu jokatu zituzten, eta Nuria Telleria eta Carlota Albasen kontra 13-18 galdu ondoren, 18-0 irabazi zieten Maddalen Etxegarai eta Uxue Osesi.

Bigarren kanporaketa, datorren asteburuan

Guztira, 50 bikotek hasi zuten txapelketa, eta 24 bikotek egin dute aurrera. Zehazki, lehenengo mailan, zortzi bikotetik sei sailkatu dira; eta promoziokoan, 42 bikotetik 18 sailkatu dira.

Aurrera egin duten bikoteek, datorren asteburuan izango dute bigarren kanporaketa.

Kategoria bakoitzeko lau bikote onenek, Oñatin jokatuko dituzte semifinalak, martxoan; eta finalak, azkenik, martxoaren 25ean jokatuko dira, Eibarko Astelena frontoian.


Oiartzungo kirol taldeen emaitzak

FUTBOLA

Ohorezko Maila (gizonak)

Oiartzun-Lagun Onak: 4-0

Golak: Aritz Bereziartua, Aritz Oiarbide eta Ander Garmendia (2).

Lehen Erregionala (gizonak)

Oiartzun-Aretxabaleta:4-2

Golak: Oier Garmendia eta Urtzi Arevalillo (3).

Gazteen Ohorezko Maila (mutilak)

Oiartzun-Allerru: 2-1

Golak: Gaizka Ezponda eta Iñigo Gonzalez.

Bigarren Maila (neskak)

Atsedenaldia.

Gazteen Lehen Maila (mutilak)

Oiartzun-Landetxa: 0-1

Kadeteen Ohorezko Maila (mutilak)

Allerru-Oiartzun: 2-1

Gola: Mikel Manzisidor.

Kadeteen Lehen Maila (mutilak)

Santo Tomas Lizeoa-Oiartzun: 5-0

Haurren Ohorezko Maila (mutilak)

Martutene-Oiartzun: 1-2

Golak: Iker Salvador eta Aitzuri Noble.

Haurren Lehen Maila (mutilak)

Oiartzun-Gure Txokoa: 0-7

Haurrak, txikiak (mutilak)

Oiartzun-Añorga: 2-3

Golak: Asier Fernandez eta Xabier Eizmendi.

Gazte Maila (neskak)

Amara Berri-Oiartzun: 3-3

Golak: Andrea Fernandez, Itsaso Huitzi eta Lierni Belamendia.

Kadete Maila (neskak)

Mariño-Oiartzun: 0-0

Haurrak-8 (neskak)

Oiartzun-Mariño B: 4-2

Golak: Leire Galdos, Nahikari Olaizola, Naila Vicente eta Olaia Leonet.

Haurrak-8 B (neskak)

Oiartzun-Mariño:1-8

Gola: Lur Gaztelumendi.

Alebinak (mutilak)

Atsedenaldia.

ARETO FUTBOLA

Lurraldeko 1. maila (gizonak)

Horbel-Oiartzun: 6-3

Golak: Txema Lasa, Beñat Martinez eta Oskitz Saizar.

Lurraldeko 2. maila (gizonak)

Gure Txokoa B-Power Rangers: 0-1

Lurraldeko 3. maila (gizonak)

Baobab-Donibane Pari Berri: 4-3

SASKIBALOIA

Lurraldeko 3. maila (gizonak)

Mondragon Unibertsitatea-Saskilagunak: 39-52


San Martin eguna, euripean

San Martin eguna dute gaur Azkoitiko San Martin auzoan, baina eguraldiak ohi baino herritar gutxiago bertaratzea eragin du. Urtero bezala, kanpai festa ari dira egiten auzoko ermitatik, baina goizean zehar oso lagun gutxik— gehienak auzotarrak— astindu dituzte kanpaiak, azken urteetan ez bezala.

Kanpai festaz gain, auzoko hildakoen alde meza izan dute ermitan, eta ondaregunea zabalik izango da egun osoan zehar.


Igandera arte jaietan da Gardea auzoa

Hiru Gurutzetan ekin zitzaien atzo maiatzaren 6ra arte luzatuko diren Gardea auzoko jaiei. Eguraldia lagun, Santa Krutzeko baselizara igo ziren bertan bildutako herritarrak. Jaiek bihar izango dute jarraipena, mezaren ostean kontzertua eskainiko baitute Andere abesbatzako emakumeek. Arratsaldeko protagonistak ere Emakumeak izango dira, 19etatik aurrera gomazko paleta partidak izango baitira Gardeako frontoian. Egunari bukaera emateko Lankaietako Lagunak txistulari taldeak kalejira egingo du auzoan.

Jaiak atzo hasi baziren ere, txupinazoa ostiralean botako dute Gardean, arratsaldeko 19etan hain zuzen ere. Txupinazoa baino lehenago boloak izango dira arratsaldeko protagonista, haurrak eta emakumeak arituko dira auzoko bolatokian. Arratsaldeko zortziretan txistorrada izango da, eta segidan, dantzaldia Memphis orkestrarekin.

Larunbatean bolo lehiaketek aurrera jarraituko dute, eta bizikleta zaleek ere bizikleta martxan parte hartzeko aukera izango dute. Eguerdian haurrentzako entzerrua izango da simulatutako zezenekin, eta arratsaldean Galtzagorriko kideak izango dira Gardean buruhandiekin. Gauen berriz ere Memphis orkestra arituko da.

Igandean bukatuko dira aurtengo Gardeako Jaiak, eskupilota eta mezaz gainera, Santa Krutzeko bazelizan euskal dantzen emanaldia eskainiko du Kilkerrak taldeak. Herri bazkaria ere izango da eguerdian, bai eta mus, tute, briska eta domino txapelketak. Jaiei bukaera emango die San Roque musika bandaren kalejirak eta jai guztiak girotuko dituen Memphis orkestraren dantzaldia.

Maiatzak 3, osteguna

12:00etan - Meza Santua. Ondoren Andere abesbatzaren kontzertua eta luntxa Gizarte-etxean.

19.00etan – Emakumezkoen gomazko paleta partidak Gardeako frontoian (Araba eta Bizkaiko bikote txapeldunen parte hartzearekin).

19.00etan – Kalejira Lankaietako lagunak taldearekin.

Maiatzak 4, ostirala

16.30ean – Gardeako Bolatokian, eskolarteko Santa Cruz bolo jaurtiketaren sari nagusia. Bolatoki Ruperto Urquiko Klubak antolatuta.

18.00etan – Gardeako Bolatokian, Senior eta Emakumezkoen arteko Santa Cruz bolo jaurtiketaren sari nagusia.

19.00etan – Txupinazoa eta txosna irekiera.

20.00etan – Txistorrada eta dantzaldia Memphis orkestrarekin.

Maiatzak 5, larunbata

10.30ean – Gardeako Bolatokian, eskolarteko Santa Cruz bolo jaurtiketaren sari nagusia.

11.00etan – Bizikleta martxa Laudioko plazatik Santa Krutzeko bazelizaraino.

11.30ean - Gardeako Bolatokian, Senior eta Emakumezkoen arteko Santa Cruz bolo jaurtiketaren sari nagusia.

12.30ean – Simulatutako zezenekin haurrentzako entzierroa eta pintxo-potea txosnan.

16.30ean – Gardean, Galtzagorri taldeko buruhandiak.

18.00etan – Gardeako frontoian, Nagusien paleta txapelketa. Herriaren klubak antolatuta.

18.00etan – Txokolatada.

20.00etan – Simulatutako zezenen entzierroa haurrentzat eta pintxo-potea txosnan.

21.00etan – Dantzaldia Memphis orkestrarekin.

Maiatzak 6, igandea

10.30ean – Benjamin arteko pilota partidak Gardeako frontoian. Jarraian bat bateko pilota partidak.

11.30ean – Meza santua Santa Krutzeko bazelizan, Santa Luzia abesbatzarekin. Jarraian abesbatzaren kontzertua.

13.00etan – Santa Krutzeko bazelizan euskal dantzak Kilkerrak taldearen eskutik.

13.30ean – Pintxo-potea txosnan.

14.30ean – Herri bazkaria, zozketa eta jarraian mus, tuta, brisca eta domino txapelketak.

19.00etan – San Roque musika bandarekin kalejira eta dantzaldia Memphis orkestrarekin.


Elikadurari buruzko tailerra antolatu du Osasun Zentroak

GIZARTEA // Zumaiako Osasun Zentroak elikadurari buruzko tailer bat antolatu du datorren asterako, osasunaren ikuspegitik begiratuta. Tailerra martxoaren 23an eta 26an egingo dute, eta bi ordutegi eman dituzte aukeran: goizez 10:00etatik 11:30era Osasun Zentroan; edo 15:30etik 17:00etara, Brankan. Tailerra 50-70 urte arteko herritarrei dago zuzendua. Osasun Zentroan eman behar da izena tailerrean parte hartzeko.


IBAIZABAL: Barakaldoko Kronika

Gotzon Hermosillak aste honetan ekarritako gaia honako hau da: Barakaldon, alkatearen eta Bilbao Ría 2000 erakundearen arteko hika-mikek jarraitzen dute eta jarraitzeko itxura dute.

DESKARGATU HEMEN


Berotzeko egokia

Eguraldiak lagunduta, giro onean joan zen, herenegun, Donostiako Kutxa Kultur jaialdiko aurreneko eguna. Vetusta Morlak gustura utzi zituen taldearen entzulerik fidelenak.

Beroketa ariketa bat egin izandako sentsazioarekin amaitu zuten gaua, herenegun, Donostiako Kutxa Kultur jaialdira joan ziren entzuleek. Partidaren atarian dagoen kirolariaren pare; gustura, baina hurrengo egunean —atzo— etorriko ziren taldeen peskizan. Kontzertu onak izan ziren, baina ez zen izan oroitzapenean bereziki gordetzeko une gogoangarri eta distiratsurik. Laugarren aldia du aurten jaialdiak, eta eguraldiak lagundu zuen, behintzat, herenegun.

Dotoreren kontzertua izan zen jaialdiko goiztiarrenek ikusi zuten lehenengoetako bat. Red Bull autobusetik Antzoki Abandonatura aldatu zuten, eta horrek mesede egin zion Pablo Martinez Sanromaren proposamenari. Elektronika eta pop ukituko abestiekin atmosfera polita lortu zuen. Oholtza gainean, ondoan izan zuen Guillermo Astrain Delorean taldeko gitarrista ere, Variaciones diskoaren produkzioan lagundu diona.

Oholtza nagusian, Anni B. Sweetek —Ana Lopez du izena— lehen notak jo zituenean hasi ziren iristen lehen ikusle taldeak. Ezpain gorriak eta gazte bizardunak nagusi. Folk eta pop doinuetan mugitu zen Sweet, eta kontzertua bukaera aldera berotu zen zertxobait. Hala ere, ikusle gehienak arreta handirik jarri gabe zeuden, lehenengo garagardoak edaten kezkatuago, musikarekin baino.

Hiru proposamen oso ezberdin batera egokitu ziren zortziak aldean: Los Bracco, House of Walves eta Pull My Strings. Rey Villalobos dago House of Walvesen atzean, eta Daughther of the Sea azken diskoko kantuak aurkeztera etorri zen Donostiara. Abesti malenkoniatsu eta hunkigarriak guztiak. Ezusteko polita eman zuen Pull My Stringsek, bere aldetik. Lleidako (Herrialde Katalanak) laukoteak energiaz betetako kontzertua eman zuen Red Bull autobusean. Rock dantzagarria, freskoa eta lotsagabea egiten dute, eta aurrean zituzten entzuleak animatzea lortu zuten.

Iluntzen hastearekin batera hasi zen kantuan Angel Olsen. Bonnie Prince Billyrekin hainbat proiektu grabatu eta biran ibilitakoa da Olsen, eta folk giro barnekoietan eta rockaren altzoan ederki moldatzen da estatubatuarra. Oholtza nagusian egoteak eta egokitutako orduak ez zioten mesede handirik egin, ordea. Fan kuadrilla bat gustura uztea lortu zuen —Sweet Dreams-en leloa abestu zioten—, baina aurretik miresle ez zituenak afaltzera joateko baliatu zuten kontzertua.

Ainara Legardonek hartu zion lekukoa Olseni. Gogotsu eta sentimendu handiarekin aritu zen hirukotea oholtza gainean, Every Minute azken diskoari errepasoa emanez. Gitarrarekin, ahotsarekin eta dinamikekin egin zituzten jolasek mirespen keinuak sortu zituen entzuleen artean.

Mendetzekin dantzan

Gaua aurrera joan ahala, Mendetz igo zen oholtza handira, synthpop doinuak lagun hartuta. Jendeak dantza gehien egin zuen kontzertua izan zen, eta eskertu zen erritmo biziagoak maite dituen talde bat entzutea. Angel Stanichek zapore onarekin utzi zituen ikusleak. Modu bitxian kantatzen du Stanichek, eta hitz berezi eta umoretsuak erabiltzen, Camino Acido kantan kasurako.

Eguneko kartelburuaren txanda iritsi zen azkenik. Vetusta Morla taldeak publiko zabal batengana iristea lortu du, eta, herenegun, gustura utzi zituen jarraitzaile fidelenak. Kontzertu txukuna ondu zuten, baina, agian, distira une gehiago falta izan zitzaizkien; baita bolumen pixkat bat gehiago ere, une batzuetan. La Deriva hirugarren diskoko singlearekin hasi zuten kontzertua, eta Lo que te hace grande kantuaren atzetik agurtu zuten jendea: «Gabon, Donostia!». Hortik aurrera, krisi ekonomikoaren itzalpean sortutako azken diskoko abestiak kantu zaharragoekin tartekatu zituzten. Copenhage abestiarekin hasi ziren giroa benetan berotzen, eta atzetik etorri ziren Maldita dulzura eta Mapas abestietako amaiera instrumental indartsuak. Ikusleak abesten lagundu zieten kanturik ezagunenetako leloetan, eta Los días raros abesti ederrarekin amaitu zuten kontzertua.

Hortik aurrera, ausartenek Gazteszenerako bidea hartu zuten. Euskaraz abesten duten talde bakarra egon izana —Eraul— eta emakumeen presentzia eskasa izan zen lehen eguneko beste ezaugarrietako bat.


Musika eta dantza eskolako ikasleek emanaldiak egingo dituzte aste honetan

Emanaldiak eskainiko dituzte aste honetan Errenteria Musikal musika eta dantza eskolako ikasleek. Bihar izango da lehenengo ekintza. 18:30etik aurrera Niessen Kulturguneko bigarren solairuan tailer ikasleentzako musika emanaldia izango da eta hura amaituta, haize mintegiko ikasleek emanaldia egingo dute.

Ostegunean izango dira hurrengo ekintzak. Hari mintegiko ikalseek egingo dute orduan emanaldia Niessen Kulturgunean bertan 18:00etan eta baita piano mintegiko ikasleek ere. Emanaldi guztiak doakoak dira. Honakoak ez dira arduradunek azaldu dutenez antolatutako emanaldi eta ekintza bakarrak, Gabonei begira egitarau zabala prestatu baitute.


Sakana Triatloi taldea bikain

Sakana Triatloi Taldeko 11 kidek larunbatean Segovian jokatutako Taldekako Espainiako Duatloi Txapelketan hartu zuten parte, erlojuaren kontrako proban. Zehazki esanda bi probatan aritu ziren, proba irekian eta elite mailako proban. Giro onean eta gustura aritu ziren sakandarrak. Froga irekian Juan Carlos Gomezek, Mikel Lakuntzak, Juan Luis Maizak, Aitor Mozok, Isidro Asurabarrenak eta Mikel Berdudek ordezkatu zuten Sakana. Espainiako 68 klub lehiatu ziren eta 5 km korrikan, 20 km bizikletan eta 2,5 km korrikan egin behar izan zituzten. Club Triatlon de Segovia izan zen irabazlea (59:49), eta Sakana Triatloi Taldea zortzigarren sailkatu zen (1:04:09), primerako lana eginez. Eta elite mailan Francisco Javier Gomez, Jokin Lazkoz, Esteban Berdud, Urko Berdud eta Javier Borrega aritu ziren. Felix Benjumea aritzekoa zen, baina azkenean ezin izan zuen. Proba honek aurreko distantzia bera zuen eta 68 talde aritu ziren baita ere, eta atzera ere Club Triatlon de Segoviakoak izan ziren garaileak (55:18). Sakana Triatloi Taldekoak 19.ak sailkatu ziren (59:44). Sailkapena oso estua izan zen, bi segundotan 3 talde sartu baitziren, baina sakandarrek egindako lana txalogarria izan zen. Taldeka aritzean, laugarren partaidearen denbora da kontuan hartzen dena. Hortaz, denek lan egin behar dute laugarrenak ahalik eta denbora onena egin dezan. Korrika egiten denak nahiko orekatuta joan behar dira, eta txirrindulan onenak direnak aurrean joan behar dira, ahalik eta errelebo gehien hartzeko eta atzekoak freskoago joateko. Arrigorriaga eta Azkoitiako probak jokoanAste Santuko atsedenaren ondoren bete-betean dator duatloi denboraldia. Larunbatean, apirilaren 17an, Arrigorriagako Duatloia dago jokoan, Euskadiko distantzia luzeko txapelketa izango dena. 15:00etan abiatuta, duatletek 12 km korrikan, 75 km txirrindulan eta 12 km korrikan osatu beharko dituzte. Eta igandean, aldiz, distantzia laburreko proba hartuko du Azkoitiak, 11:30etik hasita. Duatletek 8 km korrikan, 36 km bizikletan eta 4 km korrikan egin beharko dituzte.


Ezkurdia Sanferminetako lau t´erdiko finalerdietara

Arbizuarrak 9 tantotan utzi zuen Retegi Bi final laurdenetan

San Juan festetan murgilduta dagoen Eibarko Astelena pilotalekuan jokatu zen Sanferminetako la t´erdiko Aspeko adarreko final laurdena. Joseba Ezkurdiak Julen Retegi izan zuen aurrez aurre. Badirudi arbizuarra ongi zaindu zela San Juan bezperan, ordu erdi eskasean Retegi Bi 9 tantotan utzi baitzuen. Partida ikusgarrian goitik behera gailendu zen Ezkurdia. Ezker eskuko hatza hautsi ondoren lehen partida zuen Retegi Bik, eta nabaritu egin zuen. Hasieran, 6-9ra arte, arbizuarraren erasoari eutsi zion, baina Ezkurdiak zazpi tanto sartu zituen segidan, partida erabakita utzita. Boleaz indartsuarekin lortutako azken tantoarekin 22-9 gailendu da Ezkurdia, txapelketan aurrera eginez.

Orain final erdietan Juan Martinez de Irujo izanen du zain. Final erdia Logroñoko Adarragan jokatuko da, uztailaren 3an. Partida horretarako entseatzeko aukera izango dute biek, izan ere bihar, ostiralean, Ezkurdiak Albisu bikote duela Irujo eta Zubieta izanen baititu aurkari.


“Elkartasuna adierazten duen biztanleriak beldurra du”

Lesbosen eskuin muturreko taldeak inpunitate osoz ari direla esan digu Arbidek eta polizia errefuxiatuak babesten aritu ordez, haiei erasoka ari dela, izutu nahian.

Errefuxiatuen egoera gero eta jasangaitzagoa bihurtzen ari dela kontatu digu Hibai Arbide kazetariak Greziako Lesbos irlatik.

Turkiak Europarako ateak ireki ostean eta Greziak lehorreratzeko oztopoak jarrita, Lesbosera iristea lortua duten errefuxiatuen kontra eta haiei laguntzen dieten gobernuz kanpoko erakundeen aurka ari dira eskuin muturreko taldeak.

Talde faxista hauek inpunitate osoz ari direla esan du kazetariak eta Greziako poliziak ez duela ezer egiten haien jarduna eragozteko. Are gehiago, polizia bera ere errefuxiatuak izutzen ari dela, Moriako kanpamendutik irten ez daitezen. Atzo Moriako kanpamendutik Mytilini herrira joanak ziren errefuxiatuei oldartu zitzaiela jakinarazi du, familiak izutu zituela, bultza egin eta lurrera bota. Tartean haurrak zeuden.

Bertako agintariek diote poliziak jarrera hau hartu duela errefuxiatuen iritsierarekin kezkatuta dauden herritarrak lasaitzeko. Arbidek ikusten duena da, ordea, elkartasuna adierazi nahi duten biztanleak gero eta beldur handiagoa daukatela eskuin muturreko taldeen jokabidearekin. Talde hauek esana baitute lehenengo polizia bota zutela irlatik, orain gobernuz kanpoko erakundeak botako dituztela, eta gero biztanleria solidarioa kanporatuko dutela.

Solasaldia baliatu dugu, Ane Irazabal lankidea agurtu eta zoriontzeko, Eurobasque saria eman diotela jakin berritan. Haur errefuxiatuen egoerari buruzko Awlad-Hesiak gainditu dokumentalagatik eman diote saria Irazabali.


Iñake Irastorza: «Hotzikara batek ukitu ninduen papera proposatu zidatenean»

(Argazkia: Ados Teatroa)

Juan Jose Campanellaren El hijo de la novia filmak azentu argentinarra galdu, eta euskaraz ekin dio antzokiz antzoki, Ados Teatroaren eskutik, Emaztegaiaren semea bezala. Aktore taldean, Kandido Uranga zumaiarrarekin batera, Iñake Irastorza (Orio, 1955) dabil. Telebistako atso izateari utzi, eta antzelaneko emaztegaia izango da gaur, Aita Mari aretoan.

Maikarmen telebistan eta Norma antzoki gainean.

Ez dauka zerikusirik batak bestearekin. Lanari aurre egiteko garaian ezberdinak dira, baita emaitzetan ere. Istorioak eurak ere bestelakoak dira, eta puntu ezberdinetatik heldu behar zaie adarretatik.

Kasu honetan, emaztegaia zu zeu zara, alzheimerrak jota dagoen ama. Erronka zaila izan al da paper hau prestatzea?

Pozik nago orain, baina jakin badakit zaila izan dela. Proposatu zidatenean, pertsonaia horretarako nigan pentsatu zutela esan zidatenean, ilusio ikaragarria egin zidan. Segundo batera, ordea, hotzikara moduko batek ukitu ninduen. Ez dago hitzik… Filma izugarria da, eta bertan parte hartu zuten aktoreak oso ongi daude. Eta Norma Aleandro, Norma pertsonaia antzezten duen aktorea, primeran dago. Asko miresten dudan aktorea da. Hori guztia gainera etorri zitzaidan, baina, azken finean, hori da erronka, eta horrekin jokatu behar da.

Normaren papera zure egin al duzu?

Imitatzera joatea tontakeria hutsa da, eta ez zait batere gustatzen lan honetan, ezta inon ere. Gainera, imitaziorako oso ahalmen kaskarrak ditut, eta ez dut atsegin hortik jotzea. Beraz, Normaren papera nire egin dut, baina nire erara. Nik antzeztu behar nuenez, nirea egin behar nuen pertsonaia, eta beste mutur batekin heldu behar nion hariari. Hori argi eta garbi neukan. Arrisku handia zuten erabaki batzuk hartu nituen, baina entseguetan hori lantzen joan naiz, eta oso bide onetik joan dela iruditzen zait. Baina ez nirea bakarrik, baizik eta gainerako taldekide guztien lana. Orokorrean, oso pozik gaude.

Filmak sekulako oihartzuna izateaz gain, sari ugari lortu zituen. Horrek jendea antzokira erakartzen lagunduko du, batetik, baina jatorrizko lanarekin konparatzeko arriskua ere izan dezake, bestetik.

Antzezlanaren beste erronka hori da. Jendea filma buruan duela joango da antzerkira, eta segituan hasiko dira konparazioak. Nire baitan gogoetak egiten ari nintzela, pentsatu nuen ederra izango zela jendea filma buruan duela antzokira sartzea, eta hamar minutu pasatzerakoan filmaz ahaztu eta kontatzen ari garen istorioan barneratzea. Horregatik gaude pozik, erreakzio hori lortu dugula uste dugulako.

Kontakizuna teatroaren parametroetara eraman duzue. Campanella zuzendariaren egitura errespetatu duzue ala aldaketa nabariak daude?

Izugarri errespetatu da jatorrizko lanaren egitura, baina hori, azken finean, antzerkira ekarri behar zen. Egokitzapena Garbi Losadak eta Jose Antonio Vitoriak egin dute, bien artean. Hauek asko ezagutzen dute Campanella, eta harekin asko egon dira. Oso lan ona egin dute, benetan.

Tragikomedia izaten jarraitzen du?

Bai, zalantzarik gabe. Bizitzak dituen gorabehera horiek islatzen ditu. Bizitza ez da drama bakarrik edo komedia bakarrik. Lan honek bertute handi bat baldin badu, dramaren eta komediaren arteko nahasketa da. Horren ongi idatzita eta doituta dago, izugarrizko oreka lortzen duela.

Emaitza onak lortzen ari zarete antzezlanarekin, baina baita telebistan ere Kontuz atsuak saioarekin.

Wazemank saioko pertsonaiei buelta bat eman zitzaien, eta, orain, erreportari izatea tokatu zaie. Hor aritu gara gora eta behera jendearekin, eta horrek ere izan du bere erronka. Jendearekin zuzenean aritzeak bat-batekotasuna eskatzen dizu, nahiz eta gidoi bat egon atzean. Kalean inprobisazio lan handia dago. Zein galdera egingo duzun badakizu, baina ez dakizu erantzunak nondik nora eramango zaituen. Eta hori ere polita izan da, nahiz eta beldur pixka bat ematen zidan hasiera batean.


Irudietan: Aiako Asentzio Feria

Jende ugari gerturatu da Aiara gaur, udalak, Aiako Idi Proba Elkarteak eta Gipuzkoako Herri Kirol Federazioak antolatutako Asentzio Ferira. Askotariko abere, ganadu, hegazti eta hainbat animalia bitxi ikusteko aukera izan dute bertaratu direnek, eta baita Ikusgarri motozerradun eskulturgileen erakusketaldiaz gozatzekoa ere. Horrekin batera, baserriko produktuen erakusketa, baserriko lanabesak eta artisautza produktuen zein bestelako salmenta postuak ere izan dira.

18:00etatik aurrera, berriz, Gipuzkoako 2. mailako Aizkora Kanporaketa jokatuko da Aiako pilotalekuan. Bertako kanporaketatik lau aizkolari sailkatuko dira finala jokatzeko, eta horietatik bik lehenengo mailan jokatzeko txartela lortuko dute. Hamaika aizkolarik parte hartuko dute kanporaketan, eta horietako bakoitzak 54 ontzako bi enbor eta 60 ontzako beste bi enbor moztu beharko ditu. Iluntzean, herriko plazan Elustondo Anai-arrebekin erromeria antolatu dute.


Guaixe.eus

Kostatu zaigu, baina azkenean badugu prest .eus domeinua, euskararen lurraldearen marka munduaren aurrean. Urteetako prozesua, eskari ezberdinak, akordioak saretu eta nazioarte mailako hainbat erakunderekin kudeaketak egin behar izan dira. Urtebete falta da oraindik martxan jartzeko, baina hasi gara jada lehen prestaketekin.Domeinu bat Interneten ez da gauza makala. Izaera bat markatzen du, lurralde bat edo proiektu bat. .eus domeinuaren kasuan guzti hau agertzen da, euskararen lurraldea adierazteaz gain, lurralde hori duen domeinua ere badelako. Vicent Partalek “eskerrik asko ekitaldian” esan zuen bezala, orain arte existitu da “Territori puntcat” bat eta hemendik aurrera izango dugu “Territori punteus” bat. Munduaren aurrean agertzeko modu bat da, gure hizkuntza bisibilizatzeko bai, baina batez ere hemen herri bat dela ikustarazteko balio behar du. Lagun batek esaten zidan aurrekoan, Interneti dagokionez, hau independentzia aldarrikatzea bezalakoa dela. Munduaren aurrean ager zaitezke, beste herrialde bateko kidea zarela esan gabe. Erronka ez da bukatu, ordea. Orain urtebete dugu guztia ordenatu, baldintzak hobe azaldu eta hainbat prozesu tekniko martxan jartzeko. Milaka domeinu beharko dira proiektua errentagarria izan dadin. Eta hemendik nire proposamena, guaixe.eus domeinua sortzeko, euskarazko komunikabideek ere badutelako zer esana. Urkulluk esan zuen euskojaurlaritza.eus egingo dutela, baina guk ere behar dugu sakana.eus edo, zergatik ez, navarra.es utzi eta nafarroa.eus domeinua martxan jarri. Beharko dugu instituzioek euren euskarri “ofiziala” ematea, beharko dugu komunikabideek indarra ematea, beharko dugu euskalgintzaz gain bestelako sektoreak inplikatzea... eta beharko dugu herritarrek ere euren ekarpena egitea, komertzioetan, blog pertsonaletan, eta abar luze batean.Honetarako, berriro ere, ezberdintasunen gainetik adostasunak beharko ditugu. Herri gisa pentsatu, herri gisa aritu eta herri gisa ekin. Ez da lelo hutsala, .eus lortzeak demostratu duen bezala. Herri mugimendua, instituzioak, euskalgintzako sektore ofizial eta ez hain ofizialistak... denok batera egin dugu, beste hainbat lorpen izango genituzkeen lez. Gure esku dago, baita hori ere.Galder Gonzalez LarraÃaga


Donostian izan diren kale istiluak gaitzetsi dituzte alderdi gehienek

Ertzaintzak atzo goizaldean atxilotutako gazteak libre geratu dira, epaiketaren zain


Gona Gorriak antzerkia Oñatin

xxx


Iragana egunera ekarri zuen Memoriaren asteak

Martxoaren 24tik 31ra luzatu zen Aritza kultur elkarteak Villabonako Udalaren babesean antolatutako Memoriaren astea, jende asko erakarri zuena.

Iragana egunera ekarri eta 1936ko gerrak eta gerraosteak Amasa-Villabonan nahiz garaiko herritarrengan sortutako minaren aitortza egiteko balio izan zuen. Ekintza ugari antolatu zen; tartean, Aritza elkarteko kide Esti Amenabarrok idatzitako ‘Frankismoaren aztarnak II: Minaren egiak’ liburua aurkeztu zuen egileak, Nora Urbizu zinegotziaren, Pako Etxeberria mediku forentse eta Aranzadiko lehendakariaren nahiz Xabier Urmeneta memoria historikoan aditu eta Foru Aldundiko teknikariarekin batera. Liburuaren aurkezpenean argi utzi zuten garaiko minaren aitorpena egitearekin batera erreparazioak duen garrantzia edota halako liburuek herriaren historia ezkutu eta isildua ezagutarazteko duten balioa. Hurrengo egunetan, 1936ko gerraren harira, hitzaldi interesgarriak eskaini ziren. Gaia sakontasunetik ezagutzen duten Josu Chueca edota Lourdes Herrasti historian adituak herrira gerturatu ziren eta gerraren ondorioz herritar askok hartutako erbesterako bidea edota emakumeek gerraren atzaparretan bizitutako krudelkeriaz mintzatu ziren, hurrenez hurren.

Dokumental hunkigarria

Martxoaren 27an, gerra nahiz gerraosteko bizipen krudelak ezagutu zituzten hainbat herritarren eta haien ondorengoen hitzak jasoz, Amasa-Villabonan bertan grabatutako `Negar franko egingo zuen aitak’ dokumental hunkigarria aurkeztu zuten Gurea antzokian, Bertha Gaztelumendi kazetariak eta Xabier Urmenetak elkarlanean zuzendutako lana. Dokumentalean, gerrak zigortu zituen herritarren ahotsa azaleratu dute. Berthak aurkezpenean adierazi zuenez, gerrak astindu zituen herritar guztien ahotsak jasotzea zuten helburu, baina gerra galdu zutenak eta haien ondorengoak soilik prestatu ziren euren bizipenak azaltzera, irabazi zutenen oinordekoen aitorpenik lortu gabe. Emaitza ikusi ondoren, malkoei eustea zaila den lana osatu dutela esan behar da, oso lan hunkigarri eta sakona. Kokatu ere herrian bertan kokatu dute dokumentala eta Amasa nahiz Villabonako txokoak are eta dotoreago ikusten dira, baita bertako hainbat ohiturari eginiko keinuak ere, txalaparta doinu goxoek maiz tartea hartzen duten lan zainduan. Doinua da seguruenik dokumentalean nabarmen daitekeen ezaugarri nagusia, erabilitako tonua eraikitzailea baita, lagunkoia, gertukoa; inor mindu baino, orbainak sendatzeko barne-hustuketa osasuntsua.

Herrian dokumentala ikusteko aukerarik izan ez zutenek, apirilaren 24an Donostian izango dute horretarako aukera. Izan ere, sariketaz kanpo bada ere, Donostiako Giza Eskubideen Zinemaldian aurkezteko aukeratu baitute lana, Victoria Eugenia antzokian.

amasavillabonaoroitzen.net

Aritza kultur elkarteak, liburuarekin batera, amasavillabonaoroitzen.net webgunea aurkeztu zuen martxoaren 27an, zeinetan gerrarekin lotuta elkarteak jaso duen dokumentazio guztia aurkeztu eta interesa duen ororen eskura jarri duten, orain artean memoria historikoaren inguruan eginiko gune landuenetariko bat osatuz.

Goyo Armañanzas traumaren transmisioan adituak eta Loren Navarro psikodramaturgo billabonatarrak gerraren ondorengo isiltasunak urtetan sortutako minaz eta hari nola aurre egin azalduz, bi eguneko ikastaroa eskaini zuten, asteari amaiera emanez.


Hezkuntza alternatiboa izango dute hizpide zapatuan, Bermeon

Txikitzerik familia elkarteak antolatuta, bi hitzaldi egongo dira; biak, frantziskotarren lokaletan egingo dituzte.

12:00etarako antolatu dute lehenengo hitzaldia. Ordu horretan Hazizhazi, hezkuntza, heziera eta bidelaguntza sareaz ariko dira. Azaldu dutenez, hezkuntza alternatiboari buruzko solasaldia izango da.

Bigarren hitzaldia, 16:00etarako antolatu dute, eta egungo eskola sistema izango dute hizpide., «haurrentzako onuragarria ala kaltegarria?». Unibertsitateko irakasle eta psikoterapia eta neurosiaren prebentzioan aditua den Ane Ablanedok emango ditu azalpenak.

Izena eman behar da. Txikitzerik familia elkarteko arduradunek azaldu dutenez, plazak mugatuak izango dira; horregatik, parte hartu gura duten horiek aurretiaz eman beharko dute izena. txikitzerik@gmail.com helbidera idatzita eman daiteke izena.


Udaleku musikaletan izena emateko epea zabalik dago

Udal Patronatuak eta Xabier Lizaso musikariaren Piano Studio etxeak antolatuta, Udaleku musikalak egingo dira Zumaian, uztailaren 15etik 26ra bitartean. Izenak emateko epea zabalik dago dagoeneko.

Ekimen honek bi helburu nagusi izaten ditu: Musika bidez ikaslearen sentsibilitate artistikoa garatzea eta haurrek beren musikarenganako jakinmina garatu dezaten oporretan tailer bat sortzea. Horretarako, haurrek gehien atsegin dituzten ekintzak erabiltzen dituzte: jolasak, marrazkiak, mimoa, dantza, musika etab. "Hitz batean, musika maitatu, sentitu, ezagutu, ulertu eta bizitzeko metodo dibertigarria da, praktikoa eta oso emaitza onak ematen dituena".

Udaleku hauek bi asteko iraupena dute eta ekintzak goizetan egingo dira, Ubillosen, 9:30etik 13:30era bitartean. Haurrak bi taldetan banatuko dira. 4 eta 5 urtekoak lehen taldean, eta 6tik 12ra bitartekoak bigarren taldean. Udalekuen azken egunean familia guztiei irekitako kontzertu edo ekitaldi bat egingo da Aita Mari zinean.

Udaleku musikaletan parte hartzeko izen-emate epea jada zabalik dago. Matrikula 80 euro da; 65 euro familia ugarien kasuan. Diru sarrerak Kutxako 2095 5333 231072795437 egin beharko dira. Sarrera egiterakoan haurraren izena eta 'Udaleku Musikalak. Zumaia 2013' azalpena jarri beharko da. Izen-emate orria eta diru-sarreraren ordezkagiria Alondegira eraman beharko da. Izena emateko azken eguna ekainaren 20a da.


Bidasoa Inprimategia Zentroko langileek elkarretaratzea egin dute, “lan baldintza duinen alde”

Arroa Beheko Bidasoa Inprimategia Zentroko langileak atzo eta gaur greban daude “lan baldintza duinen alde”. Gaur eguerdian, ostirala, elkarretaratzea egin dute lantegiaren aurrean. Egoera konpondu ezean, datorren ostegunean eta ostiralean ere lanuztea egingo dutela iragarri dute.

Iazko martxotik negoziazio kolektiboan murgilduta daude inprimategiko langileak eta enpresako arduradunak, baina “akordiorik ez” dutela lortu azaldu du Zigor Gazpio Urola Kostako enpresa txikien ELA sindikatuko arduradunak.

Guztira, 22 langilek egiten dute Bidasoa Inprimategia Zentroan.

Albistea osorik irakurtzeko Baleike.eus


Irujok baino pilota astunagoak aukeratu ditu Gonzalezek

Larunbatean jokatuko dute Buruz Buruko Txapelketako final-laurdena, Donostian.

Juan Martinez Irujok baino pilota astunagoak hautatu ditu gaur goizean Sebastian Gonzalezek Donostian, Atano III.a pilotalekuan. Pilota indartsuagoak dira Gonzalezenak; Irujorenak, aldiz, mugitzeko arinagoak.

Biek larunbatean jokatuko dute Lehen Mailako Buruz Buruko Txapelketako final-laurdena, Atanon. 18:00ak aldera hasiko da partida, eta baliteke Irujoren alde ateratzea apustuak, nahiz eta bestea izan zerrendaburua.

Oraingoz, Asier Olaizola eta Oinatz Bengoetxea dira finalerdietarako sailkatuta daudenak, final-laurdenetan hurrenez hurren Patxi Eugi eta Aimar Olaizola atzean utzi ondoren. Elkarren kontra ariko dira.


Geltokietan, gelditzeko betarik gabe

Urretxu eta Zumarragako geltokien auzoan festa egin dute asteburuan. Aurten, ekitaldi berritzaileei ere tokia egin nahi izan diete antolatzaileek, eta besteak beste, Flasmob-a eta koreografia lehiaketa egin dituzte, biak ere, parte hartze handiarekin. Baina horiekin batera, urteroko ekitaldiek ere izan dute tartea, hala nola, bertso afariak eta asto karrerak. Azken honek tradizio handia du geltokietako jaietan, eta aurten ere, mozorro eta guzti atera dira gazteak asto gainean.


Lehenengo seiren artean postu onena lortzea izanen du helburu Aldabidek

Nesken senior maila. 2. fasea. 1-6 postuen multzoa: Aldabide-Orbina (atzeratuta)Arbizuko Aldabide areto futbol taldeko neskek aurten debutatu zuten senior mailan, orain arte jubeniletan ari baitziren. Ahalik eta lan txukunena egitea zen euren asmoa, helburu zehatzik gabe, baina lehendabiziko fasean lan bikaina egin dute arbizuarrek, bigarren tokian sailkatu baitziren, Zalatambor Area 99 liderrarengatik puntu exkax batera. Asteburuan bertan bigarren fasea abiatu zen, eta fase honetan Aldabidekoak 1 eta 6 postuen arteko multzoan ariko dira lehian, Orbina, Txantrea, Union Mutilbera, Cantera eta Zalatambor taldeekin batera. Atzera ere ahalik eta hobekien aritzea da asmoa. Gainontzeko taldeak 7-12 postuen multzoan eta 13-18 postuen multzoan ariko dira. Bigarren faseko lehen jardunaldian Aldabide Orbinaren kontra aritzekoa zen baina inauteriak zirenez partida atzeratzea erabaki zuten. Momentuz Txantrea da liderra, hiru punturekin. Larunbatean Mutiloa Behitiko kiroldegian jokatuko dute Aldabideko neskek, aurreko astean Txantrearen kontra galdu zuen Union Mutilbera taldearen kontra, 16:00etatik aurrera. Ea zer moduko hasiera ematen dioten bigarren faseari.


Eguzkiñe Peñak bukatutzat eman du futbol jokalari ibilbidea

Hainbat urtez emakumeen goi mailako euskal taldeetan aritu ostean, "momentuz" futbolean jokatzeari uzteko erabakia hartu du. Joan zen denboraldian belauneko lesio larria izan zuen azpeitiarrak, eta oraindik ere errekuperatzen ari da. Lagun Onakeko nesken lehen taldeko bigarren entrenatzaile kargua hartu du.

Eguzkiñe Peñak (Azpeitia, 1992) futbol ibilbideari bukaera ematea erabaki du. Hainbat urtez emakumeen goi mailako euskal taldeetan aritu ostean –Realean sei denboraldi eta Oiartzunen bi– hartu du "momentuz" ibilbidea bukatzeko erabakia. Izan ere, joan zen denboraldian lesio larria izan zuen azpeitiarrak belaunean, eta ez zuen berdeguneaz nahi adina disfrutatzerik izan. Gainera, oraindik ere errekuperazioan murgilduta dago Peña.

Futbolean jokatzeari utzi badio ere, futbola ez du alde batera lagatzeko asmorik, eta sasoi berriaren atarian, Lagun Onak futbol klubeko Erregional Mailako nesken bigarren entrenatzaile kargua hartu du.

2017ko azaroan, Peñari elkarrizketa luzea egin zion Ainitze Agirrezabala kazetariak, Sanagustingo elkarrizketak ziklokoaren barruan, eta elkarrizketa hura argitaratu zuen Uztarriak 2017ko azaroko aldizkarian. Azpeitiko Kultur Mahaiak, Erlo Telebistak, Sanagustin kulturguneak, Urola Kostako Hitzak eta Uztarria Komunikazio Taldeak 2016ko ekainean estreinatu zuten azpeitiar ezagunak protagonista dituen Sanagustineko elkarrizketak zikloa.


'Xabier Zapirain izan zen euskal sukaldaritza berriaren sortzaileetako bat'

Oiartzungo Gurutze-Berri jatetxea erreferente bihurtu zuen sukaldaria asteburuan hil da. Josetxo Lizarreta Luis Irizar sukaldari eskolako irakaslearekin hitz egin dugu hari buruz.

Euskal sukaldaritza berriaren iraultzan oinarrizko izan zen Xabier Zapirain, asteburu honetan hil den sukaldaria. Berak, ordea, bigarren lerroan mantentzea erabaki zuen, eta Oiartzungo Gurutze-Berri jatetxean egin zituen bere profesional urte gehienak. Baina esan bezala Xabier Zapirain euskal sukaldaritzaren abangoardian oinarrizkoa izan zen.

Josetxo Lizarreta Luis Irizar sukaldari eskolako irakaslearekin hitz egin dugu Zapiraini buruz, eta euskal sukaldaritza berriaren aitzindari gisa egindako lana azpimarratu. Haren sukaldaritzaren berezigarri nagusia ehizakiak izan zirela esan digu.

Entzun elkarrizketa osoa!


Madalena eguna dela eta, astelehenean meza izango da Madalenako baselizan

11:00etan hasita ospatuko dute Santa Maria Madalena oroitzeko eukaristia. Astelehena Madalena eguna delako egingo dute meza.

Madalena eguna izanik, uztailaren 22an, astelehenez, meza izango da Madalena auzuneko baselizan. 11:00etan hasita ospatuko dute Santa Maria Madalena oroitzeko eukaristia.


Mutrikuarrak Arrietakua jauregiaren xehetasunak ezagutzen hasi dira

Arrietakua Jauregiak bere ateak zabaldu ditu egunotan, eta bere hormen barruan gordeta dauden altxorrak ezagutzen lehenengoak herritarrak izan dira, publiko orokorrarentzako programatuta dauden bisita gidatuak egiten hasi aurretik. Lehen bisita gidatua domekan [ekainak 17] egin zen, eta orduz geroztik, dozenaka izan dira jauregia eta bere historia ezagutzera hurbildu diren mutrikuarrak.

Mutrikuko Udalak 23 bisita gidatu eskainiko ditu doan ekainaren bukaera arte, eta bertan 350 mutrikuarrek eman dute izena. Udal ordezkariek nabarmendu dutenez, herritarren eskura atera dituzten plaza guztiak bete dira; “eskuragai ipini genituen lehen egunerako erdiak beteta zeuden”. Nabarmendu dutenez, herritarrek sekulako ikusmina dute jauregia barrutik ezagutzeko.

Bisitariak lehen solairuko gela batean

Martitzenean [ekainak 19], bestalde, turismo sektorean lan egin duten teknikariek, Gipuzkoako eta euskal kostaldeko museoetako agenteek eta Geoparkeko eta Debegesako teknikariek Areilza Txurruka familiaren etxea den jauregian ikusgai dauden guneak ikusteko aukera izan zuten.

[zuzenean ARGAZKI GALERIA IKUSI]

Ordu eta erdi inguruko bisita Mutrikuko turismo bulegoan hasi zuten, eta turismo teknikariak datozen bisita gidatuetan lana nola egingo duten erakutsi zieten bertan batutakoei. Handik, Mutrikuko hirigunearen bihotz-bihotzean dagoen eraikina bisitatzera joan ziren.

Lehen geldialdia jauregi aurrean bertan egin zuten; eraikinari buruzko hainbat zehaztapen emateaz gain, etxearen aurrealdean dauden Gaztañetatarren barroko garaiko harrizko armarriei buruzko azalpenak ere eman zitzuten. Ondoren, Antonio de Gaztañeta edota Kosme Damian Txurruka moduko herritar ezagunena izandako jauregian sartu ziren. Etxea eraiki zenez geroztik oso aldaketa gutxi jasan ditu. Izan ere, bertan bizi izan direnek bere horretan mantendu nahi izan dute. Orain, hori ezagutzera ematen ari dira.

Beheko solairuan sartu, eta Aldundiak prestatu duen ikus-entzunekoa ikusi zuten. Bideoaren sarreran Enrique Areilza Mutrikuko kondearen ongietorria jaso, eta bere familiako espazioa gertutik ezagutzera gonbidatu zituen bisitariak.

Arrietakua jauregia, bisita gidatua

Beheko solairua eta gaineko hiru solairuak eta lorategia daude ikusgai. Jauregia bere interes arkitektonikoagatik eta bere horma artean gordetzen dituen historiarengatik da berezia, eta hainbat logela eta bulego, saloia, sukaldea… ikus daitezke.

Solairuz solairu bertan bizitakoaz jabetzeko aukera edo bertan gordetzen den ondare bikaina ezagutu ahal izan zuten: sarrerako palankina, Mutrikuko armarria duen zigilua, garai bateko jantziak, liburu ikusgarriak, margolanak, eskulturak, biografiak… Baina horietan preziatuenak hirugarren solairuan dagoen sukaldeko hormetan zintzilik dauden San Felipe eta Santa Isabel ontzi ezagunen miniaturak dira. “Ziuraski Espainia eta Europa mailan gordetzen diren zaharrenak dira”.


Epaileak aske utzi ditu Aldekoa-Otalora eta Salterain, bermerik gabe

Gaur hartu ditu Espainiako Auzitegi Nazionalean Ismael Moreno epaileak Oroitz Aldekoa-Otalora eta Agurne Salterain eta bermerik gabe libre utzi ditu. Juan Moral fiskalak neurri horixe hartzeko eskatu dio epaileari. Herenegun atxilotu zituen Ertzaintzak, Iurretan, ETArekin zerikusia zutela egotzita. Euren kontrako akusazioak zabaldu zirela-eta, Auzitegi Nazionalean aurkezteko eskaria eginda zuten biek, eta hitzordua emateko zain ziren atxilotu zituztenean.

Hala ere, "banda armatuarekin kolaboratze" delituagatik inputatuta jarraitzen dute eta epaileak pasaporteak ematera derrigortu ditu eta astean egun bitan euren bizilekutik gertuen dagoen epaitegian aurkeztera.

Eusko Jaurlaritzaren Herrizaingo Sailaren arabera , atxilotu biek Gorka Lupiañe ustezko etakideari “babesa” ematen zioten. Espainiako Barne Ministerioak joan zen astean zabaldutakoaren arabera, “terrorista bilatuenen” zerrendakoak ziren biak. Efe berri agentziak dio, Aldeko-Otalorak eta Salterainek aitortu egin dutela Lupiañez etxean hartu zutela, baina, ustezko etakidea zenik jakin gabe. Laguna duelako hartu zuten Aldekoa-Otalorak, Eferen arabera, eta orduan Lupiañezek esan zion “familia arazoak” zituela.

Lupiañez abenduaren 7an atxilotu zuen Guardia Zibilak Berrizen eta inkomunikazioaldian torturak jasan zituela salatu zuen.

Ertzaintzak jakitera eman zuen Lupiañez preso hartu eta gero hainbat etxebizitza zituztela kontrolpean, tartean, Iurretako baserri bat. Kontrol horrek ahalbidetu zuen, Herrizaingo Sailaren arabera, Aldekoa-Otalora eta Salterainen atxiloketa, ertzainek bertatik irteten ikusi zituztelako. Atxiloketa "pakturik" edo "negoziaziorik" egon denik ukatu du Herrizaingo Sailak eta berretsi du "kalean atxilotu" zituztela, "polizia operazio baten identifikatu ondoren".

Askatasunak gogoratu izan du Lupiañezen “torturapeko deklarazioen ondoren”, eta beren kontrako akusazioen berri izan ondoren, euren buruak Auzitegi Nazionalean aurkezteko eskaria egin zutela Oroitz Aldekoa-Otalorak eta Agurne Salterainek. Gaineratuz, hitzordua jaso zain zeudela euren gurasoen etxean.

Udalbatzarrari eskaera

Errepresioa ez da bidea. Ota eta Agur askatu zioen pankarta batekin sartu ziren hainbat herritan, atzo, udaletxean deitutako ohiko osoko bilkuran. Bertaratutakoek gertakizunen ikerketa egitea eskatu zioten udalbatzarrari: “Non eta zelan atxilotu zituzten ez dakigu; gurasoen etxean izan ez zela badakigu. Zer gertatu den argitzeko konpromisoa eskatzen dugu”. Aldi berean, Ertzaintzaren jarrera “neurrigabekoa” eta “larderiatzailea” salatu zuten. Herritik kanpora bota zituztela salatu zuten eta lagun bi zauritu zituztela.

Atxilotu zituzten egunean, herria ertzainen eta hedabideetako kameraz “josita” zegoela nabarmendu zuten eta horrek “muntai politiko-mediatiko eta poliziala” izan denaren susmoa sortarazten diela. “Aldekoa-Otaloraren gurasoak 10:00etatik goizaldeko 01:00ak arte izan zituzten erretenituta baserrian eta ez ziguten hurreratzen ere utzi”.

"Arduragabekeria" egotzi diote alkateari

Iñaki Totorikaguena alkateak gertatutakoaren berri hedabideen bitartez jakin zuela azaldu zuen bertaratutakoek gertaeren berri izateko familiarekin edota Herrizaingo Sailarekin hartu-emanean jarri zen galdetzerakoan. Horren aurrean, “herrian izandako gertaerekiko arduragabekeria” egotzi zioten: “Herritarren ongizatea bermatzea da zure ardura. Ertzainek inguratuta izan zen baserria eta Amatza auzoko bertako bizilagunak ere ezin izan zuten hurreratu”. Aurretik torturak salatu izan direla gaineratu zuten.

Gertaerak “gaitzestea” eskatu zuten bertaratutakoek, “bestelako ekintza batzuen aurrean egin bezala”. Familiarekin hartu-emanean jartzeko konpromisoa hartu zuen alkateak, “eta egoera arintzeko zerbait egiterik bada egiteko” ere.


Lazkao Txiki bertsopaper lehiaketara lanak bidaltzeko epea zabaldu dute

Ordiziako Argi Berri elkarteak martxan jarri du dagoeneko Lazkao Txiki bertsopaper lehiaketaren 22. ediziora lanak bidaltzeko epea. Ohi bezala, hiru mailatan banatuta egingo da lehiaketa, eta hiruretan bertso idatzien neurria eta doinua librea izango da, baina gaietan dago aldea. Gaztetxoek, 13 urte bitartekoek, Barazkiak jatea osasungarria omen da gaiari buruzko bertsoak jarri beharko dituzte, eta beste bi mailatakoentzat gaia librea izango da. Gazteen mailan 14-18 urte artekoek parte hartu ahal izango dute, eta helduen mailan 18 urtetik gorakoek.

Joxemiel Iztueta Lazkao Txiki artean bizi zela erabaki zuen Argi Berri elkarteak bertsopaper lehiaketa antolatzea. Lehen ekitaldian Lazkao Txiki bera izan zen sari-ematean, baina hasi eta urtebetera umezurtz utzi zuen haren izena daraman lehiaketa. Aurten bete dira hogei urte Lazkaomendiko bertsolaria hil zela, apirilaren 3an hain zuzen.

Bertso sortak uztailaren 1erako bidali behar dira gutunazal itxiaren bitartekoa erabiliz. Argi Berri elkartea (Lazkao Txiki bertsopaper lehiaketa), Gipuzkoa Kalea 15-behea, 20240, Ordizia da lanak helarazteko helbidea. Sari-emate ekitaldia, berriz, irailaren 15ean izango da, Euskal Jaietako azken igandean. Hiru mailetako lehen hiru sailkatuek diru-saria jasoko dute, eta hiru mailetako irabazleek Txikia garaikurra ere eskuratuko dute.

Iaz Ane Beloki legazpiarrak irabazi zuen gaztetxoetan, Azkaingo Aitor Servierrek gazteetan, eta helduetan Lasarteko Ane Labaka izan zen onena.


Gastroenteritis akutua

Beherako akutua edo kakafirri akutuaren definizioa,12 orduko tartean, hirutan edo gehiagotan kaka likidoa edo erdi likidoa egitea da. Beherako akutua deritzo ere, egunean behin kaka likidoa, mukiarekin, odolarekin edo zornearekin nahastua egiteari; normalean botaketekin lagunduta etortzen da. Haurrek jasaten dituzten beherako akutuetan, %50 baino gehiagotan, birusak dira eragileak. Baina egiazki, urtaroen arabera izaten da: neguan birusak dira nagusi eta udan bakterioak. Gastroenteritis-aren diagnostikorako gaixoaren klinika eta aurrekariak izan behar dira kontuan. Garrantzitsua da haurraren egoera orokorra kontutan hartzea: azalaren turgentzia, aho-mukosaren hezetasuna, begiak ondoratuta dituen edo ez, pixa egiten duen edo ez, zenbat pixa egiten duen... Zenbaitetan, beherako larri edo luzeetan, kaketan odola ateratzen denean, gaixoak sukar altua duenean edo arriskuko pazienteetan, esaterako, kaken kultiboa egiten da kakafirria eragiten duen germena zein den jakiteko. Tratamenduaren helburua, haurraren deshidratazioa/desnutrizioa eragoztea edo zuzentzea da, eta oso garrantzitsua da jakitea egoera orokorrean automugatua dela; hau da, egun batzuen ondoren bakarrik sendatzen dela.Aho bidezko hidratazioa: lehen 4-6 orduetan suero hiposodikoa soilik hartu behar da, inolako beste elikagairik gabe. Ondorengo orduetan, pixkanaka, janari arinak eskaini behar dira, sueroarekin batera. Eskaini beharreko elikagaiak umearen adina eta hidratazio egoeraren araberakoak dira: -Bularra hartzen duten haurrek, bularrarekin jarraitu behar dute eta sueroa eskaini.-Formularekin elikatzen diren haur txikiei, 4-6 ordutan sueroa soilik eman behar zaie eta ondoren diluitu gabeko formularekin hasi. Zenbaitetan laktosarik gabeko esnea beharrezkoa izaten da, haurraren tolerantziaren arabera. -Umea handia denean, sueroarekin batera murrizketa dietetiko gabeko dieta askea aholkatzen da gaur egun, beti ere, umearen tolerantziari egokituta. Gehienetan ez da beharrezkoa izaten antibiotikorik ematea, bakterioengatiko kakafirrietako kasu jakin batzuetan ezik. Salbuespenak salbuespen, orokorrean beherakoaren kontrako botikarik ez da aholkatzen, ez eta gorakoa eragozten duen botikarik ere.


Udaltzaingoa: ´Ohiz kanpoko zerbait antolatzen denean eskaria aurkeztu behar da`

UDALEKU irekietako begiraleek Kronikara bidalitako kartaren aurrean Udaltzaingoak hainbat azalpen eman nahi izan ditu. Begiraleak keja ziren ez zutelako baimenik izan plaza erabiltzeko San Ferminetako ekintztarako. Udaltzaingoak azaldu du egunerokotasunetik aparte zerbait antolatzen denean idatziz eskaera bat aurkeztu behar dela, ibilbide, ordutegi eta gainerantzeko informazioarekin. Udaltzaingoak dioenez begiraleekin izandako bileretan azaldu zuten ´ibilgailuen trafikoari kaleak irekita, ezinezkoa dela umeen segurtasuna bermatzea; eta kaleak ixtearen erabakia ez dela edozein momentutan hartzen, aurretik dendari eta kale erabiltzaileei abisatu gabe`. Udaltzaingoak horrekin batera dio ´Udaltzaingoak begiraleekin izandako elkarrizketak adeitasunezkoak izan zirela uste genuen, inongo inposaketarik gabe Udaltzaingoaren aldetik behintzat`. Udaltzaingoak galdera bat egin nahi du ´ez eztabaida sortzeko baizik kontzientzian gelditzen zaizkigun galderak planteatzeko` azaldu dute: ´zeinen esku dago umeen segurtasuna bermatzea? Eta, ez al da arduragabekeria ume mordoa korrika ibiltzea martxan dabiltzan ibilgailu artean eta banaketa lanetan dabiltzanen artean?`galdetzen dute.


Bake prozesuaren nondik norakoak jaso ditu Imanol Murua Uriak liburu batean


Azaro kulturala Amara Berrin

Edorta Lamo sukaldaria. (Argazkia: The Table By)

Ikasbide Kultur Elkarteak eta Amara Berriko Euskara Batzordeak hainbat jarduera prestatu dituzte azarorako. Bertsoak, arrauna, eta umorea ekarriko dituzte auzora, eta Euskararen Egunaren harira antolatuko dituzten beste makina bat ekitaldi egingo dituzte Amara Berrin.

Umorezko bakarrizketa batekin hasiko dira ostegunean (azaroaren 5ean, 19:30ean). Esther Uria aktoreak Eztagoen lekutik… jai jai! lana interpretatuko du elkartearen Isabel II.aren kaleko egoitzan. Arraunlari baten hitzaldia ere programatu dute (azaroaren 19an, 19:30ean). Nerea Orena Hibaikako arraunlari donostiarrak emango du hitzaldia. Gastronomiaz eta sormenaz hitz egitera joango da A Fuego Negro jatetxeko Edorta Lamo sukaldaria. Nortasuna eta sormena sukaldaritzan hitzaldia emango du (azaroaren 26an, 19:30ean).

Bertsolariak ere gonbidatu dituzte azaro kulturalera. Arkaitz Oiartzabal Xamoa eta Maialen Akizu ariko dira bertsotan (azaroaren 27an, 21:00etan).

Euskararen Egunaren harira auzoa euskaraz bustiko dute, eta jarduera gehiago egingo dituzte: mintzodromoa, txokolate jana, kantu jira, antzerkia, zinema… eta gehiago.


Aurrekoekin abantaila murriztea helburu Hernanik gaur San Pedron

KAE2 ligako bi estropada jokatuko dira gaur eta bihar, San Pedro eta Plentziko uretan. Hernaniarrak laugarren postuan daude sailkapenean, hasiera ona egin arren, pixka bat behera egin baitute azken estropadetan. Gaur eta biharko jardunaldiak garrantzitsuak dira Elorrabi 1978 traineruarentzat, ondo ibiliz gero, lehen hiru postuetako borrokan jarraituko bailuke. Gaurko estropada eguerdiko 12:00etan izango da San Pedron, eta biharkoa, arratsaldeko 18:00etan Plentzian.

Sailkapena 1. Castro B 36 p. 2. Portugalete 34 p. 3. Busturialdea 33 p. 4. Hernani A.E. 26 p. 5. Deusto 23 p. 6. Getxo 22 p. 7. Arkote 19 p. 8. Colindres 15 p. 9. Hibaika 7 p. 10. Raspas 5 p


Ihurreko igerilekuko bonuak gaur eta bihar eska daitezke

OLABERRIA // Kanpoko igerilekuetako denboraldia ostiralean hasiko da, Olaberrian. Familiako edo banakako bonuak eskuratzeko aukera gaur eta bihar egongo da, Ihurreko igerilekuan bertan, 17:00etatik 20:00etara.


Donostia, Klima Aldaketaren Aurkako Nazioarteko Egunean


«Espantuak» batu ditu

Euskal presoen egoerarekin kezkatuta, elkarte bat sortu dute Argentinan. Gertutik ezagutu zituzten diktaduraren ondorioak eta gertutik ezagutu nahi dituzte euskal gatazkarenak.

Jokin Sagarzazu

Gloria Feierabend, Elena Etxegoien eta Mirta Fabre, Argentinako elkartasun taldeko kideak, atzo, Donostian. JON URBE / ARP

Pozik hartu du Ventura Tomeri buruzko albistea. Pozik eta haserre, dagoen egoeran egonda, atzo arte itxaron behar izan dutelako presoak berak eta bere familiak askatasuna lortzeko. Haserre, gaixorik preso jarraitzen dutenengatik. Haserre, sakabanaketarengatik. Eta oso haserre, bereziki, Espainiako agintari politikoek eta gizartearen «parte handi batek» oraindik «normaltzat» ikusten dutelako euskal presoei eta militante independentistei «giza eskubideak urratzea».

«Akaso, gehiegi litzateke esatea Espainiako gizartea gaixorik dagoela, baina honen guztiaren aurrean isilik geratzeak zer pentsa ematen dit». Mirta Fabre psikoanalista eta Argentinako diktaduraren aurkako ekintzailearen hitzak dira horiek. Euskal presoen egoera, asteon Madrilen 28 gazteren aurka egiten ari diren epaiketan entzun dituen tortura salaketak… eta horien inguruan Espainian kritikarik ez entzuteak «asaldatu» egiten duela dio: «Frankismo garaiko zenbait pentsamolde gizarteak nola xurgatu dituen ikusteak harritzen nau gehien», salatu du.

Aspalditik dauka kezka hori Fabrek, berak bere azalean bizi izandako diktaduran «gauza bera» gertatu baitzen. «Hiru gobernu demokratiko igaro behar izan ziren ezer egiten hasi ahal izan aurretik, eta oraindik ere ari gara, zailtasun handiekin, aparatu militarraren itzalak hor jarraitzen baitu. Baina Argentinan, hemen ez bezala, ezkerretik eskuinera, denak ari dira esaten zerbait gertatu zela, eta hori argitu behar dela», azpimarratu du. Orain, Argentinatik Euskal Herrira begira jarri da. Eta, hura bezala, beste hainbat argentinar.

Duela urtebete sortu zuten A casa (Etxera) elkartea, euskal presoen egoerak sortzen dien «espantuak» batuta. Hala azaldu du Susana Etxegoienek, euskal diasporako alabak eta medikuak. Hark ere gogora ekarri du Argentinako diktadurako presoen egoera, desagertuak eta torturak. «Han, halakorik egiten zenik ukatu egiten zen; diktadura bat zen. Baina, hemen? Hemen, publikoa da zer egiten duten presoekin, gazteekin… Eta jende guztiak onartu egiten duela dirudi: izugarria da», dio Etxegoienek,

«Gizarte osoari eragiten dio terrore erregimen honek: familiari, lagunei, bizilagunei eta hori egiten dela dakitenei eta haiek ere biktima izatearen beldur bere iritzia ematen ez dutenei. Diktadura metodoak dira ustezko demokrazia batean, eta hori salatu egin behar da», azaldu du, berriz, Gloria Feierabend psikologoak.

Giza eskubideen oinarria

Fabre, Etxegoien eta Feierabend Euskal Herrian izan dira azken bi asteetan. Atzo hitzaldia eman zuten Koldo Mitxelena Kulturunean, eta horren aurretik izan ziren BERRIArekin, haien jardunaren berri emateko. Azaldu dute egun hauetan, ahal izan duten kasuetan behintzat, izan direla gaixorik dauden presoak bisitatzen, espetxeetan, eta haien senideekin. Hasi dira banan-banan zerrendatzen. «Asko dira», dio Etxegoienek. Urte honetan, haiekin gutun eta telefonoz izandako elkarrizketei segida eman nahi izan diote horrela. «Ehunka preso daude hemen, eta, denengana ezin genuela iritsi ikusita, erabaki genuen gaixo daudenekin, 70 urte baino gehiago dutenekin eta espetxean ama izan direnekin harremanetan jartzen», azaldu du.

Taldea, egun, hamabost bat lagunek osatzen dute. Joera ideologiko askotakoak. Eta horien artean, euskal diasporako batzuk. «Asko harritu nau ikusteak horietako askok ezer ez zekitela presoen egoerari buruz», azpimarratu du Etxegoienek. «Oso indartsua da Espainiaren propaganda gure herrian: ikusi besterik ez dago Garzon epaileari Argentinako ezkerrak ematen dion babesa. Baina ETAren jardunaren amaierarekin aldatzen hasi da ikuspuntua, jendea ohartzen hasia da urte luzez izandako manipulazioarekin», azpimarratu du Feierabendek.

Iaz eginiko bisita batetik bueltan erabaki zuten taldea osatzea. «Egoera ikusita, oso kezkatuta itzuli ginen», dio Etxegoienek. Eta nondik jo, euren esperientzian topatu zuten. Gogoratu zuten nola diktadura garaian preso politikoak Argentinan zehar sakabanatu zituzten, milaka kilometrora, eta horri erantzuteko, elkartasun sare bat osatu zuten. «Preso batzuk 8.000 kilometrora zeuden. Pentsatu genuen: distantzia hori apurtzeko gai izan baginen, zergatik ez gara gai izango ozeanoa zeharkatzeko? Herrialdeen arteko mugak eta espetxeetako harresiak gainditzen dituzte giza eskubideek», azaldu du Feierabendek.

«Gure nahia litzateke nazioartean halako elkartasun eta salaketa sare bat sortzea. Gure kasuan, oso garrantzitsua izan zen nazioarteko elkartasuna; neurri batean, eta, harengatik ez balitz, ez ziren hainbat kanpaina antolatuko eta gure herrian egindako hainbat izugarrikeria ezagutuko», gaineratu du.

«Guk ez dugu errezetarik eman nahi, ez dugulako. Gainera, ez genuen horren ongi egin Argentinan», zehaztu du Fabrek. Hirurak, haatik, uste dute «oso ondo» ari direla lanean Euskal Herriko eragileak. Elkartasuna «handia» dela herrietan, eta hori nazioartera zabaltzea falta dela. «Presoak giza eskubideak dira. Formula hori erabili genuen Argentinan eta Argentinatik kanpo elkartasun kanpainak abiatzeko», dio Fabrek. «Nor egon daiteke bakearen aurka? Giza eskubideen aurka? Benetako herri demokratiko batek egiten duena da giza eskubideen oinarria zabaltzea, eta Espainiak kontrakoa egiten du, eta hori geroz eta ageriago geratzen ari da nazioartean».

Etxegoienek, berriz, uste du Espainiako alderdi nagusiek,«ahal duenera arte» eutsi egingo dietela «salbuespen politikei». «Presoak ez dira presoak, gatibuak baizik. Espainiako Gobernuak mendekua bilatzen du, eta haiek erabiltzen ditu prozesu batzuek aurrera egin ez dezaten», salatu du.


Morillo de Tou-ra

Maiatzaren 22an, 09:00etan Atsegindegitik abiatuko dira. Prezioa 55€ bazkideentzat eta 60€ bazkide ez direnentzat. Prezioan sartuta dago, hamaiketakoa, bazkaria, afaria, gosaria eta kanpinean lo egitea. Lo zakurik ez dela eraman behar jakinarazi dute. Hilaren 15a baino lehenago eman behar da izena Orkolagako tailerretan.


Kinkea ekimenarean urteko azken zozketak 4.200 euro utzi ditu Hego Uribe eskualdean

Etxerat Elkarteak presoen senideen alde martxan jarritako Kinkea egitasmoaren urteko laugarren eta azken zozketa egin dute abenduaren 21ean. Hego Uribe eskualdean orotara 4.200 euro utzi ditu zozketak: 1.000 euroko hiru sari Basaurin, 500 euroko bi sari Arrigorriagan eta Usansolon eta 100 euroko beste bi sari Arrigorriagan eta Galdakaon. Sari nagusia (20.000 euro) Bilbon izan da.

Urteko azken zozketa izan da abenduaren 21ekoa. Guztira lau zoketa izan dira urtean eta zozketa bakoitzean 20.000 euroko sari bat, 5.000 euroko 3 sari, 1.000 euroko 15 sari, 500 euroko 20 sari eta 100 euroko 100 sari zozketatu dituzte.

Etxerat Elkarteak giza eskubideen aldeko Kinkea egitasmoa jarri du martxan aurten, bigarren urtez. Urtean zehar lau promozio egin dituzte eta promozio bakoitzeko 20.000 artelan saldu dituzte. Artelan bakoitza 25 euroan egon da salgai eta artelana eskuratu duen bakoitzak zozketan parte hartzeko boleto bat jaso du. Kinkea egitasmoaren helburua da bildutako diruarekin preso eta iheslarien senide eta lagunei asistentzia, aholkularitza eta laguntza eskaintzea eta hura bermatzea.


Maider Otamendik ordezkatuko du Marian Beitialarrangoitia legebiltzarrean

Maider Otamendi eskoriatzarra Gasteizko legebiltzarreko kide izango da. EH Bilduko Marian Beitialarrangoitia ordezkatuko du, horrek Madrilgo gorteetara joateko agur esan ostean.

Orendainen jaioa da Otamendi eta Eskoriatzan bizi da. 39 urte ditu eta ingeniaritza ikasketak egin ondoren arlo horretan dihardu lanean. Gaztetatik dabil politikagintzan Eusko Alkartasuna alderdian hain zuzen ere, eta azken urteotan EH Bildu koalizioan. Eskoriatzako udalean bi agintaldi oso egin ditu zinegotzi. Hirugarren bat ere hasi zuen, Gipuzkoako Aldundiak 2013an deitu zion arte, Finantza eta Aurrekontuetako zuzendari izateko. EH Bilduren sozioekonomia lantaldeko kide ere bada egun.


Matasek Ballesterri: 'Ez sartu ur handitan eta ordaindu' Urdangarini

Governeko kargudun oiharen arabera, Matas presidenteak "Urdangarinekin zerikusia zuen guztiari oniritzia" emateko esan zion.

"Ez zaitez ur handitan sartu eta ordaindu iezaiozu", esan zion Jaume Matas Governeko presidente ohiak Jose Luis 'Pepote' Ballester Kiroletako zuzendari nagusiari. Hitz horiekin Iñaki Urdangarin Palmako Dukeari Noos Institutuak antolatutako turismoaren eta kirolaren bigarren foroagatik erreklamatutako diruak ordaintzeko agindua eman zion, naiz eta momentu hartan, jada, Urdangarin Noos Institututik kanpo egon.

2007. urtea zen eta handik aurrera Cristina infantaren senarrak eta Ballesterrek 1985tik zuten lagunarteko harremana hautsi zuten.

Aurreko guztia Ballesterrek larunbatean kontatu zion Jose Castro Palma Arenako epaileari. Ballester auziko 25. atalean inputatuta dago. Kirol zuzendari oiharen arabera, Palmako Dukeak 2007an deitu zion 400.000 euro erreklamatzeko, turismoaren eta kirolaren foroagatik kobratzeko falta zirenak, Noosek ez baitzituen agindutako guztia bete.

Zalantza barik ordaintzen zitzaion

Angel Aragon eta Juan Piña abokatuak ondoan zituela, Matasi ordaindu beharrekoa gehiegi zela esaten ez ziola inoiz entzun esan zion Ballesterrek epaileari, nahiz eta Palman 2005ean eta 2006an egindako bi foroengatik Urdangarinen erakundeari 1,2 eta 1,1 milioi euro ordaindu, hurrenez hurren. "Zalantzarik ez nuen izan; diru hori ordaindu egin zen Urdangarinek proposatutakoa zelako", azpimarratu zuen.


Bidegorriko lanak, martxan onean

Ernai Kaleko biribilgunetik Buruñao auzoko Zubiberriraino bidegorria egiteko lanak ekainean hasi zituzten, eta Elena Lete alkateak adierazi moduan, lanok martxa onean doaz, aurreikusitako epeak beteaz. Alkateak azpimarratu du bidegorri sarea osatuz doala pixkanaka.

Sasoi eraikuntzak enpresa ari da bidegorriko lanok egiten, eta, hasiera batean, sei hilabete beharko dituztela aurreikusten du Udalak. 345.725 euroko aurrekontua dute lanek, eta alkateak nabarmendu du garrantzitsua izan dela inguruko enpresekin lortutako hitzarmena.

Bergarako bidegorria saretzen joaten konpromisoari eutsiz, zati hau bukatu ostean, Antzuolarako lotura egitea aurreikusten du Udalak datorren urtera begira.


Plastikoaren erabilera eta kutsadurari buruz hausnartzeko deia

Ekainaren 5a Nazioarteko Ingurumenaren Eguna da, eta eskualdeko udalek bat egiten dute egun horretan egiten den aldarrikapenarekin.

Gaurko egunez, ekainaren 5a, Nazioarteko Ingurumenaren Eguna ospatzen da mundu osoan, 1972 urtetik, ingurumenaren inguruan kontzientzia eta ardura sortu eta ingurumenaren babesaren inguruan ekintzak sustatzeko. Eskualdeko udalek eta Tolosaldea Garatzenek, urtero legez, egun honetan aldarrikapenarekin bat egin dute eta Ingurumenaren Egunarekin bat egitera gonbidatzen ditu herritarrak, antolatutako ekintzen bitartez.

Aurten, Planeta bat #plastikorikgabe da aldarrikapen leloa. «Gizakien osasuna, ozeanoak eta itsasoko biodibertsitatea horrenbeste kaltetzen duen eta berrerabil ezin daitezken milioika tona plastiko gutxitzeko deia izan nahi du; gobernuei, industriari eta norbanako guztiei, guztiok baitugu ardura eta erantzukizuna plastikoen inguruan: ekoizten dutenek, kontsumitzen dugunok eta baimentzen dutenek», azaldu dute Tolosaldea Garatzenetik.

Aurten, Tolosaldeko udalek Eskola Agenda 21 programaren bitartez, Aldaketa Klimatikoa landu dute. «Gure bizimodu eredu eta gure kontsumo ereduen inguruan hausnarketa egitera bultzatu ditugu Tolosaldeko ikasleak; plastikoaren erabilera sustatzera eta, ondorioz, gure biodibertsitatea kaltetzera eramaten gaituzten kontsumo eredua», azaldu dute udaletatik. Bestalde, Tolosaldeko udalek hainbat ekintza antolatu dituzte aldarrikapen egun horren inguruan, eta bertan parte hartzera gonbidatu dituzte herritarrak.

Horrez gain, plastikoek sortzen duten arazoen inguruko zenbait datu ere jakinarazi dituzte. Esaterako, munduan, urtero 500 mila milioi plastiko poltsa erabiltzen dira. Urtero, 8 milioi tona plastikok itsasoan amaitzen du, minutu bakoitzeko zabor kamioi baten deskarga adina. Aurreko mende osoan sortutakoa baino plastiko gehiago ekoiztu da azken hamarkadan. Erabiltzen den plastikoaren %50a erabilera bakarrekoa da. Minutuero milioi bat plastikozko botila erosten dira. Eta sortzen den hondakinen %10a plastikoa da.

EGITARAUA

Aduna

Ekainak 5, gaur. Energia Eraginkortasuna prestakuntza saioa, 18:00etan, kultur aretoan. Aurretik izena eman dutenentzat izango da saioa.

Anoeta

Ekainak 8, ostirala. Energia eta Ingurumena, gure bizimoduaren baitan solasaldi dinamikoa Goiener elkartearekin , 18:30ean, udaletxeko areto nagusian.

Ibarra

Ekainak 5, gaur. Usurbilgo Lanbide Eskolara irteera egingo dute Uzturpeko ikastolako DBH2ko ikasleak.

Ekainak 7, etzi. Txoribox habiak eraikitzeko eta kokatzeko tailerra, gainbegiraketa. Goizean egingo da, herriko zuhaitzetan, eta Uzturpe ikastolaren laguntzarekin.

Larraul

Ekainak 11, asteartea. Energia Eraginkortasuna prestakuntza saioa, 20:15ean, udaletxeko areto nagusian. Interesatuek izen-ematea ekainaren 8rako egin behar dute, kultura@larraul.eus helbidean edo 634 289 327 zenbakian.

Tolosa

Ekainak 6, bihar. Eskola Agenda 21 Tolosaldeko Foroa, 09:30etik 12:00etara, Zerkausian eta kultur etxean. Urtean zehar landutako Aldaketa Klimatikoa gaiari buruzko hausnarketa partekatua eskualdeko ikastetxeen artean, eta ingurumenaren eguneko leloarekin bat egiten, Planeta bat #Plastikorikgabe, plastikoaren arazoaz jabetzeko panel-mural bat osatuko dute.

Zizurkil

Ekainak 5, gaur. Energia Eraginkortasuna prestakuntza saioa, 20:15ean, Plazida Otaño liburutegiko erabilera anitzeko gelan. Aurretik izena eman dutenentzat.

Ekainak 20, asteazkena. Landa-komunitateen historia aztertzeko bide berriak hitzaldia, Josu Narbarte arkeologoarekin, 20:00etan, Iriarte kultur etxean.


“Anaitasuna txiki geldituko zaigu 25ean”

Bi aste falta dira oraindik, baina Maite Inda (Iruñea, 1981) hasia da ekitaldi handien aurreko urduritasuna nabaritzen. Galtzak bete lan dabil Euskararen Gizarte Erakundeen Kontseiluko ordezkaria, azken xehetasunak prestatzen.

Zer ikusiko da hilaren 25ean Anaitasunan?

Euskararen aldeko ikuskizun berezia izanen da. Ezohikoa eta berritzailea. Ez da ekitaldi politiko bat izanen, ezta manifestazio bat ere. Eneko Olasagasti zinema zuzendariarekin lan egin dugu, ekitaldi metaforiko eta emozionala sortzeko, eta ohiko parametroetatik ateratzea izan da erronka nagusia. Foku anitzeko ikuskizuna izanen da, eta argi islatuko du gu garena: ez gara alderdi politiko bat, ezta lider bat ere… Herritarrak gara, jendea, eta, hortaz, harmailetan egonen da ikuskizunaren arretagune nagusia. Oro har, zirraraz beteriko ordubete pasatxo izanen da.

Zergatik ikuskizun bat eta ez manifestazio bat?

Nafarroan euskarak pairatzen duen egoera dela eta, ekinbide berezi bat antolatzeko garaia zela pentsatu genuen Kontseiluko hainbat kidek. Baina ekitaldiaren jatorria 2009. urtean dago. Urte hartan, Kontseiluko sei bazkide hasi ziren biltzen —Nafarroako Ikastolen Elkartea, Sortzen, AEK, IKA, Euskal Herrian Euskaraz eta Topagunea—, Nafarroako Gobernuaren azken erasoei aurre egiteko. Izan ere, krisiaren aitzakia baliatu zuen UPNk, torlojuari beste buelta bat emateko: euskarazko hedabideentzako diru laguntzak zerora murriztu zituen, helduen euskalduntze eta alfabetatzerako diru saila ere izugarri txikitu zuen… Horrek itolarri sentsazioa areagotu zuen gure bazkideen artean, eta hausnarketa prozesua abiatu zuten, erantzun bateratua emateko.

Nolakoa izan zen prozesu hori?

Lehendabiziko fasean, egoeraren irakurketa bateratua egin genuen, eta diagnostikoa oso argia zen: Nafarroako Gobernuaren hizkuntza politikak aldatzeko, behar-beharrezkoa da indar metaketa. Hausnarketa horren lehen fruitua 2010eko manifestazio itzela izan zen. Euskaraz bizi nahi dut leloa plazaratu genuen manifestazio horren karira, eta arrakasta izugarria erdietsi zuen. Ordutik, bide propioa egin du leloak Euskal Herri osoan. Hala ere, manifestazioak utzi zigun ondorio argienetako bat izan zen protestaren esparrua gainditu behar genuela; kalea hartzea beharrezkoa dela, baina eragileen arteko elkarlanak harago joan behar duela. Hor kokatzen da Anaitasuna kiroldegian eginen dugun ekitaldia, besteak beste.

2010ean manifestazio erraldoia egin zenutenetik bost urte igaro dira. Egoera aldatu al da?

Urte hartan kalera ateratzeko genituen arrazoiak ez dira desagertu; aitzitik, areagotu egin dira. Horregatik, beharrezkotzat jo genuen Nafarroako herritar euskaldunontzat ekitaldi sinboliko bat antolatzea, indarrak batu eta jarrerak trinkotzeko. Hainbestekoa da gure egunerokoan ematen diguten egurra, jendea apalduta dago. Etsituta. Baina, egoera iraultzeko, ezinbestekoa izanen da jendearen indarra. Horregatik, Anaitasunako ekitaldiak une emozional kolektiboa behar du izan, 1998an Sadarren sentitu genuenaren gisakoa, ondorengo egunetan ere jarrera indibidualak sendotzeko.

Hauteskundeen bezperan gaude. Hori ere kontuan izanen zenuten…

Ekitaldia antolatzeko garaian, ezin genuen faktore hori saihestu. Bi funtzio horiek uztartuko ditu: alde batetik, euskaldunon komunitatearen trinkotzea, eta, bestalde, aldaketa politikoa aldarrikatzea hizkuntzaren ikuspegitik. Izan ere, Nafarroako Gobernuak euskararen alde egin duena hain gutxi izanda, gobernu berri batek tentazioa eduki dezake makillaje apur batekin aldaketa irudikatzeko. Eta hori ez da guk nahi duguna edo euskarak behar duena.

Mezu zuzena indar politikoei.

Bai. Nafarroan aldaketa gauzatzeko giltzarriak zeintzuk diren adostu dugu, eta horiek Anaitasunan ere ikusi ahalko dira. Interpelazio zuzena eginen zaie alderdiei: urgentziazko neurri batzuk aurkeztuko dizkiegu, lau urteko legealdi batean gara daitezkeenak, euskararen aldeko lana galbidean gera ez dadin. Erroko aldaketak nahi ditugu hizkuntza politiketan, eta gure proposamena, euskalgintza osatzen dugun eragileon proposamena, argi eta garbi jarriko dugu mahaiaren gainean, inork aitzakiarik eduki ez dezan euskararen aldeko neurriak geroratzeko.

Oposizioko alderdiekin hitz egin duzue jada?

Oraindik ez, baina hurrengo astean abiatzekoak gara bilera erronda, eta orduan eskura emanen diegu gure proposamena. Apirilaren 25eko ekitaldiaren ostean, gainera, neurri horiek argitara aterako ditugu, eta edonork irakurri ahal izanen ditu.

Zer edo zer aurreratzerik bai?

Hizkuntzaren normalizazioa zedarritzen duten lau zutabeak dira gure proposamenaren oinarria ere. Lehen puntua plangintzari dagokiona da: hizkuntza politika orok planifikatua izan beharko luke beti, baina, Nafarroan, administrazioak ez du inoiz plangintzarik egin; hortaz, planifikazioaren atea irekitzea aldaketa historikoa izanen litzateke. Bigarren oinarria baliabideena da: orain artekoak ez dira aski izan, eta horiek handitzea eskatzen dugu. Hirugarren puntuan, esparru juridikoaz hitz egiten dugu: hizkuntza bat normaldu nahi duen administrazio batek corpus juridikoa eraiki behar du horretarako, baina egun indarrean den Euskararen Legeak ez dio normalizazio nahi bati erantzuten. Azkenik, laugarren zutabea herri gogoarena da: Nafarroako Gobernuak ez ditu inoiz jendearen eta euskararen arteko loturak indartu, ez du atxikimendu hori sustatu. Zutabe horietan guztietan aldaketak ematen badira, jauzi kualitatibo nabarmena emanen dugu euskararen normalizazioan.

Memoria kolektiboan iltzaturik gelditu diren ekintza esanguratsu asko antolatu ditu Kontseiluak. Bai euskarari ekitaldia 1998an, Euskaraz bizi nahi dut manifestazio jendetsua 2010. urtean… Mailari eutsi beharrak urduri jartzen al zaitu?

Halako ekintza erraldoiak planteatze soilak bertigoa ematen du, bai, baina hori ona da! Nafarroan, gainera, oso modu indartsuan nabaritzen da hori guztia. Jendeak euskararekiko dituen atxikimendua eta grina oso inportanteak dira, eta, beraz, benetan sentitzen duzu egiten ari zaren hori ez dela erakunde batzuen lanaren ondorio hutsa, baizik eta jendearen bultzadaren fruitua. Ziur nago hilaren 25eko ekitaldia ere gisa horretakoa izanen dela, ilusioa pizteko modukoa, eta Anaitasuna txiki geldituko zaigula. Giharra aterako dugu euskaldunok.

Euskararen Legearen erreforma onartu zenetik bi hilabetera eginen duzue ekitaldia. Alde horretatik ere, une esanguratsua…

Oso esanguratsua. Guk poz handiz hartu genuen legearen aldaketa partziala, batez ere, orain arteko egoera etsipenez bizi izan duten gurasoengatik. Izan ere, guraso askok uko egin behar izan diote euren txikiak euskarazko ereduetan matrikulatzeari, eta hautu hori ez dute borondatez egin, egoerak behartuta baizik. Hortaz, euskararen legearen aldaketa ona izan da, pertsona horiei arindu eginen zaielako eguneroko bizimodua. Hori guztia esanda, erreforma ez da nahikoa. Euskararen Legea ez da funtsean aldatu, nafarron eskubideak bizilekuaren arabera aitortzen direlako. Nafarroako Gobernuarentzat, ez da gauza bera leitzarra edo tuterarra izatea, eta hori ez da bidezkoa. Ezinbestekoak dira erroko aldaketak, eta Anaitasunan aurkeztuko dugun proposamena bide horretatik doa.

D eredua ezartzeko lehen eskaerak egin dituzte Villatuertan eta Abartzuzan, baina Nafarroako Gobernuak uko egin dio lerro berriak zabaltzeari. Lehengo lepotik burua?

Bistakoa da UPNk ez duela bere hizkuntza politikan atzera egiteko inolako asmorik, legearen erreforma hau ez baita haiek proposatutakoa izan. Herritarrek urtetan egindako lan eskergaren ondorioa izan da, ez agintarien borondatez sortutako araua. Hortaz, borondaterik ez duen gobernu batek nekez aplikatuko ditu arrotz zaion lege batek ezartzen dizkion neurriak. Nabarmentzekoa da, hala ere, orain arteko legeak ere ez zuela euskararen irakaskuntza publikoa debekatzen. Ez zuen D eredua eremu ez-euskaldunean ezartzera behartzen, baina debekatu ere ez zuen egiten. Hor hutsune legal bat zuen UPNk euskarazko irakaskuntza ezartzeko, baina ez zuen baliatu. Borondate kontua izan da beti. Horrexegatik proposatzen dugu corpus juridiko sendo bat, eskubideen gauzatzea unean uneko interes politikoen menpe egon ez dadin.

Erabaki politikoez gaindi, elebidunen erabilera mailak ere baldintzatzen du hizkuntzaren egoera. Azken inkesta soziolinguistikoaren arabera, eremu ez-euskaldunean bai, baina mendialdean behera egin du erabilerak. Zer deritzozu?

Irakurketa hori okerra dela. Mapa soziolinguistikoaren emaitzek argi gehiago zituzten itzalak baino, baina elementu txarrei erreparatzeko ohitura dugu. Urte hauetan guztietan jarri dizkiguten zangotraba guztiak aintzat hartuta, Iruñerrian eta eremu ez-euskaldunean euskarak gora egin izanari aurrerapauso galanta deritzot. Datuek argi erakusten dute hemen dugun potentziala: herritarren borondateari esker hamaika proiektu gauzatu ahal izan dira, jendeak bere etxea hipotekatu du ikastola bat eraikitzeko, bere poltsikotik ordaindu ditu euskararen aldeko proiektuak… Bestalde, egia da erdara gero eta gehiago ari dela hedatzen eremu euskaldunetan, baina hori ez da hiztunen utzikeriaren ondorioa, baizik eta hizkuntza politika konkretu batek eragindako errealitatea.


Sexu berekoen ugalketa lagundua ez du kontuan hartu Frantziako Gobernuak

Sexu berekoen arteko ezkontza arautzeko lege proiektua parlamentuan aztertzeko bidea ireki du, urte hasierarako

«Aitzinamendu bat da, ez bakarrik batzuentzat, baizik eta gizarte osoarentzat». François Hollande Frantziako presidenteak hitz horiekin komentatu du ezkontza sexu bereko bikoteei irekitzeko aukera ematen duen lege proiektua. Frantziako ministroen kontseiluak atzo onartu zuen proiektua. Onarpenak parlamentuan aztertzeko bidea ireki dio proiektuari. Heldu den urtarrilean aztertzen hastekoak dira diputatuak, hain zuzen. Anartean, atzo, lege proiektua onartzearekin, proiektu horren nondik norako zehatzak jendaurrean zabaldu zituzten, mamia zein den azalduta. Testuak gay eta lesbianei irekitzen die ezkontza zibilerako aukera, udaletan ezkontzeko aukera emanez, eta, bide batez, haurren adoptatzeko posibilitatea. Lege proiektuak ez dio, haatik, ugalketa lagunduari biderik irekitzen. Baina diputatu sozialista batzuek legegai zuzenketak hitzemanak dituzte.

Christiane Taubira Frantziako Justizia ministroak aurkeztu du proiektua. Hari dagokionez, berretsi du lege proiektua «berdintasunagatik» dela garrantzitsua, proiektua azaltzeko Ouest France egunkariari eman elkarrizketan: «Berdintasuna ez da iragartzen; gauzatzen da». Ondorioz, ezkondu nahi duten guztiek aukera hori ere izan behar dutela du pentsatzen. Eta justuki, ugalketa lagundua ez dela berdintasunaren esparruan sartzen nabarmendu du ministroak, bi gizonek osatu bikoteen kasuan ezin delako aplikatu. Gaineratu du Bioetika Legearen peko dagoela ugalketa kontua. Halere, diputatuek zuzenketak aurkezten badituzte parlamentuan, eta gehiengoak horren alde bozkatzen badu, gobernuak aldaketa kontuan hartuko duela zehaztu du.

Ministroak onartzen du barnetik duela Kode Zibila aldatuko: «Gizarte erreforma bat da. Erran dezakegu zibilizazio erreforma bat dela ere. Ez gara ariko Kode Zibileko pare bat kakotx bakarrik aldarazi nahi bagenitu bezala. Baina pentsatzen dugu gure gizartea horren onartzeko prest dela. Egunerokoan sexu bereko bikoteak daudelako, sexu bereko gurasoak daudelako, eta badakitelako hori ez dela katastrofe bat. Zuzenbidea errealitate humano eta sozial bati egokitzea da egin dugun gauza bakarra».

Errealitate hori kontuan hartzeko, justuki, legea ez dela «suntsitze bat; alderantziz, segurtasun juridiko bat eta babes bat» dela adierazia du, berriz, Dominique Bertinotti Frantziako Familiaren ministroak.

Taubirak argi utzi nahi izan du, baita ere, ezkontza zibila dela gaia eta Biblia ez dutela hunkitzen. Izan ere, lege proiektuaren kontrako iritzi ozenak entzun dira azkenaldi honetan, eta Eliza katolikoarena izan da ozenenetako bat. Proiektuaren kontra dauden auzapez batzuek iragarria dute ez dutela beren herriko etxeetan sexu berekoen ezkontzarik ospatuko.

Hortaz, gobernuak zehaztua du horrelakoetan herriko kontseilariek bete dezaketela lan hori. Haatik, kontseilu osoak ez badu nahi bikotea ezkondu, ezkondu nahi duen bikoteak auzitegira jotzen ahalko du, diskriminazioaren izenean. Eta hiru urteko presondegi zigorra eta 45.000 euroko isuna arriskatuko luke kontseiluak.

Adopzioaren kasuan, bikote heterosexual edo homosexual guztiak lege beraren peko izanen direla ohartarazi du Justizia ministroak; hau da, prozedura eta arau berak izanen direla guztientzat, eta epaileak duela ukanen azken hitza. Halere, zehaztu daiteke gaur egun bakarrik bizi den pertsona batek adoptatzeko eskubidea duela, baina aldiz, pertsona horrek homosexuala dela erraiten baldin badu orduan ezin duela adoptatu.


Kutxabanken pribatizazioa gelditzeko eskatuko dio EH Bilduk Kutxari

Halaber, Hipoteka Maileguen Erreferentzia Indizea (HMEI) erabiltzeari uzteko eskatuko dio koalizioak Kutxako administrazio kontseiluan.

Kutxabanken pribatizazio prozesua gelditzeko eta Hipoteka Maileguen Erreferentzia Indizea erabiltzeari uzteko eskatuko du EH Bilduk osteguneko Kutxaren administrazio kontseiluan.

Hala, osteguneko administrazio kontseiluan proposamen "argia" aurkeztuko du Kutxak "bere akzioak saldu ez ditzan".

Hipoteka Maileguen Erreferentzia Indizea erabiltzeari uzteko, bazkideei sobera kobratu dien dirua itzultzeko eta kontrako epaiei helegiteak jartzeari uzteko exijituko dio EH Bilduk Kutxabanki.

Donostian egindako prentsaurrekoan Kutxabanken kudeaketa eredua kritikatu du Joseba Permach EH Bilduko ordezkariak; izan ere, hiritarren eta ekonomia errealaren zerbitzura egon beharrean, irabazi ekonomikoak lehenesten ditu.

Permachen iritziz, "Kutxabank eta hiru kutxak kudeatu eta ondorio larri hauek eragiten dituztenek izen-abizenak dituzte. EAJ eta PP Kutxabank pribatizatzeko akordio batera heldu ziren, eta PSE-EE da euren aliatua".

Mario Fernandez Kutxabankeko presidentearen iritziz, Kutxabank erakunde pribatua da dagoeneko. Permachek Fernandezi erantzun dio: "Ez da pribatua, publikoak diren hiru kutxen jabetzakoa baita".

Azkenik, Kutxabanken etorkizunari buruzko eztabaida publikoa lehenbailehen abiatzeko eskatu die Permachek EAJri eta Kutxabanken zuzendaritzari.


Mila ume inguru sakabanaketaren biktima direla ohar egin du Etxerat-ek

'Dispertsioaren haurrak' txostena aurkeztu du. Haur eta gazteen eskubideak zaindu behar dituztela gogorarazi die instituzioei


Hurrengo bi martitzenetan nutrizio zein arriskuak ekiditeko gomendioak Elgetako erretiratuendako

Kontsumobideren eskutik bi tailer izango dituzte hurrengo bi martitzenetan Elgetan. 17:30ean izango dira Ozkarbi elkartean. Begoña Olabarrieta kontsumo hezitzaileak gidatuko ditu biak.

Xalbadorpe erretiratuen elkartetik jakinarazi dutenez herriko erretiratuendako bi formazio saio eskainiko ditu Kontsumobidek Elgetan. Hurrengo bi martitzenetan izango da. Lehenengoa maiatzaren 29an egingo dute eta gaia izango da: elikadura eta nutrizioa. Bigarrena, berriz, ekainaren 5ean egingo dute eta gaia izango da: arriskuak ekiditeko gomendioak.

Pertsona nagusiei bereziki zuzendutako tailerrak izango dira. 17:30ean hasiko dira, Ozkarbi elkartean. Herriko interesatu guztiak daude parte hartzera gonbidatuta.


Ikasturte bukaerako kalejira egin du Berako Abesbatzak larunbatean

Ekainaren 9an, Berako Abesbatzak kalejira egin du herrian barna. Nolabait ikasturteari akabaila eman nahi izan diote larunbateko kalejira honekin, nahiz eta entsaiatzen segituko duten ekainean. Agerratik abiatuta, San Esteban, Herriko Etxea, Legia, Altzate, Illekueta, Xuga, Errekalde, Kanttonberri, Iturlandeta eta Euskaldunan bukatu dute ibilaldia eta bertan afaldu dute.

Berriki Sodupen (Bizkaia) kantari aritu da Berako Abesbatza, baita azken bi igandetan ere, lehen jaunartzetan eta Bestaberri eguneko mezan.

Hurrengo ikasturterai begira, San Esteban eguneko mezaz gain, Sodupeko abesbatzarekin trukea eginen dute urrian, abenduan Queimadaren Kofradiaren kapitulu berri batean parte hartuko dute abenduan eta urte bukaerarako utzi dute ekitaldi nagusia, Berako Musika Eskolako txistulariekin batera kontzertua eskainiko baitute.


Intelektualek zer egin dezaketen gaur egun

Ane Larrinaga ::Kulturgileak eta kulturaren esparrua

Utriusque Vasconiae

orrialdeak ::286+336

prezioa ::30€

Ba al da gaur egungo gizarteetan lan intelektualetarako gune egokirik? Ba ote dago intelektualen ekintzarako aukerak eskaintzeaz gain emantzipazioaren tradizioa berreraikitzeko aukerak ematen dituen lekurik? Galdera horietatik abiatu zuen bere doktore tesia Ane Larrinaga Renteria EHUko soziologia irakasleak. Tesi hura ardatz hartuta idatzi ditu Utriusque Vasconiae argitaletxearen bidez plazaratu dituen bi liburuak. Kulturgileak eta kulturaren esparrua titulu komuna dute biek, bereizita irakurri daitezkeen arren. Aurrenekoan, aro historiko bakoitzak eginkizun intelektualerako ezarri zituen baldintzak eta, haien arabera, kulturgileek sortu ahal izan zituzten agertoki instituzionalak eta tradizio intelektualak aztertzen ditu. Bigarrenean, Euskal kulturgileak Euskalgintza mugimenduaren eraikuntzan izenekoan, euskararen mendekotasun sinbolikoa abiapuntu gisa hartu du. Egilearen ustetan habitusa osatzen duen disposizio multzoak uztartu egiten ditu lan kulturala eta hiztun komunitateari buruzko konpromisoa, eta hurbildu egiten ditu edozein mota eta lanbidetako kulturgileak mugimendu intelektualaren figurara.

«Ezagutzaren mugak ikusi ditu gizakiak gure garaian»

Azaldu ezazu gaur egungo panorama.

Ezagutzaren gizartea deritzan honetan, era guztietako gizarte taldeek, gizarte mugimenduek, agintari politikoek eta ekonomikoek baliatzen dituzte kulturgileen –intelektualen– zerbitzu sinbolikoak euren diskurtsoak eta ekintzak legitimatzeko. Baina dagoeneko ezin da sinetsi zientziak, teknikak, ekonomiak edo politikak salbatu ahal gaituztenik, ezta haien barruan dagoenik mundu gizatiarrago eta arrazionalagoaren bidean abiaraziko gaituen indarrik ere. Modu paradoxikoan, gure garaian ezagutzaren mugak ikusi ditu gizakiak.

Eta zein da zure ustez intelektualaren zeregina?

Intelektualaren posizioaren koordenatuak –hezkuntza, gizarte jatorria, metaturiko kultur kapitala, esparru intelektualean duen kokapen objektiboa eta horri dagozkion izen ona eta botere maila–, funtsezkoak izan ohi dira haren komunikazio ekintzaren ezaugarriak ulertzeko. Mass medien eta kultura merkatuaren logikapean diharduten guneen inguruan definitzen dira gure garaian, esklusioz eta inklusioz, kategoria eta tradizio intelektual berriak.

Zer etorkizun aurreikusten diozu intelektualari?

Aro guztietan gertatu den bezala, etengabe, kulturgileak euren rolak berreraikitzeko bestelako agertoki instituzionalak atzematen ari dira gaur egun ere. Ildo horretatik, politikaren eta kulturaren artean kokaturiko gizarte mugimendu garaikideak jarduera intelektualaren gune egokiak izan daitezke. Areago, gizarte mugimendu berriek emantzipazioari lotutako tradizio intelektualak berriz asmatzeko espazio ezin hobea eskaini dezakete.


Adierazpenen harira, berriro zigor dezaketela ohartarazi dio Bidarti Justizia Ministerioak

Nolanahi ere, espetxetik atera berritan egin zuen hitzaldian ez dagoela deliturik agertu dute Frantziako Justizia Ministerioko iturriek. Pascal Clement Justizia minisroak goizean esandakoa -adierazpen horiek ikertu egingo dituztela- abisua dela zehaztu dute, eta adi ibiltzeko ohartarazi diote IK-ko preso ohiari.

Bidartek espetxetik irtetzean egindako adierazpenek hautsak harrotu dituzte Frantzian. Pascal Clement Justizia ministroak gaur goizean berriro esan du hitz horiek "ikertu" egingo dituztela eta Iparretarrak-eko (IK) preso ohia berriro zigor dezaketela "krimenaren apologiagatik". "Pentsatzen badu bitarteko guztiek balio dutela bere kausa defenditzeko, bitarteko kriminalek barne, Bidartek berriro kartzela zigorra jaso dezake terrorismoaren apologiagatik", esan du Clementek gaur telebista batean.

Hain zuzen, IK-ko preso ohiak, besteak beste, "herriak bizi behar du" esan zuen atzo Clairvauxko espetxetik irtetean, lelo hori Iparretarrak erakundeak esaten zuela gogora ekarriz. "Gora IK" ere oihukatu zuen. Frantziako Fiskaltza hasi da hark esandakoa ikertzen.

Hala ere, Justizia Ministerioko iturriek zehaztu egin dituzte arratsaldean Clementen goizeko adierazpenak, eta ministroak "abisu" bat eman nahi izan diola agertu dute. Ildo horretatik, atzoko hitzetan ez dagoela deliturik ziurtatu dute. Era berean, ordea, adi ibiltzeko ohartarazi diote preso ohiari.

Bidart 19 urtean izan da preso. "Baina ene zoriona ez da osoa, zeren frantses eta espainol presondegietan beste 600 euskal preso politiko baitira oraino", adierazi zuen atzo. 2014a arte Beziersen (Frantzia) bizi beharko du Frantziako Estatuak aginduta, lan sozial batzuk egiten.


Hondartza denboraldirako neurri orokorrak adostu dituzte aldundiak eta udalek

Hondartza denboraldian, hondartzetan gehienez hiru orduz egoteko gomendioa egin du Bizkaiko Foru Aldundiak, eta hondartzetan sar daitezkeen pertsonen kopurua osasun agintariek zehaztuko dutela jakinarazi dute.

Barikuan iragarri zuten Bizkaian hondartza denboraldia ekainaren 15ean hasiko zela, eta gaur hainbat neurriren berri eman dute. Izan ere, aldundiaren eta hondartzak dituzten Bizkaiko kostaldeko 20 udalerrietako ordezkariak gaur batzartu ziren berriro. Aurreko astean hainbat erabaki hartu ostean, gaur udalen proposamenak aztertzeko bildu dira.

Hondartza denboraldiak irauten duen bitartean, 11:00etatik 20:00etara, hondartzetan kirolak praktikatzea debekatuta egongo dela jakinarazi dute. Hortaz, ezingo da baloi, pala edo antzekorik erabili.

Iturriak, dutxak eta ikuztegiak zigilatuta egongo dira denboraldiko lehenengo bi asteetan. Data hori igaro ostean, erabilera onartzen den edo ez erabakiko dute, betiere osasun-agintariek emandako gomendioak kontuan hartuta, adibidez, erabiltzen dituzten pertsonen artean mantendu beharreko distantziari dagokionez. Eguzkitakoak eta hamakak ez eroateko gomendioa ere egin dute, “ume, adineko edota bestelako kasuetan, beharrezkoa ez bada behintzat”.

Hondarretan zein uretan 1,5 m-ko tartea gorde beharko dute erabiltzaileek. Hori eta jendearen joan-etorria kontrolatzeko ardura sorosleek eta hondartzainek edukiko dutela zehaztu zuten aurreko astean, eta gaur esan dutenez, koloretako banderekin adieraziko dute hondartzan zenbat jende dagoen. “Hondartza beteta edo ia beteta badago anbar koloreko bandera altxatuko dute, jendeari ohartarazteko ia lekurik ez dagoela. Sorosleak eta hondartzainak udaltzainekin eta ertzainekin koordinatuko dira aforoak kontrolatzeko”, azaldu dute.

Edukiera arautzeko, semaforoen koloreekin bat datozen hiru okupazio-maila zehaztu dituzte: berdea, anbarra eta gorria. Berdeak jendetza arazorik ez dagoela adieraziko du, anbarrak hondartza nahiko beteta dagoela iragarriko du eta gorriak, berriz, maila gorenean dagoela.

Hondartza bakoitzaren ezaugarri bereziei erantzuteko beharrezkoak diren egokitzapenak egingo dituztela iragarri dute. Lan hori udal-teknikariek egingo dute, foru-erakundean hondartzen programaren ardura duten pertsonen laguntzagaz.

Aldundiaren webgunean, BizkaiUp aplikazioan eta hondartzetako bozgorailuetan zabalduko dute unean uneko egoerari buruzko informazioa. Aldundiak eta udalek herritarrei dei egin diete hondartzara joan aurretik tresna digital horiek kontsulta ditzaten, okupazio-maila egokia dutela egiaztatzeko.

Halaber,bete beharreko neurriak eta emandako gomendioak bozgorailuetatik gogoraraziko dituzte, eta sarbideetan informazio-oholak jarriko dituzte.

Herritarrei erantzukizunez jokatzeko dei egin diete instituzioek; arduraz jokatu eta emandako neurriak eta gomendioak betetzeko eskatu dute.


Bi miliziano palestinar hil ditu Israelek, tiroz

Israelgo soldaduek bi miliziano palestinar hil dituzte gaur arratsaldean tiroketa batean, biok Gazatik (Palestina) Israelera sartu direnean. Gazako hego-ekialdean hil dituzte, Kisufin bidegurutzetik hurbil.

Israelgo armadaren arabera, milizianoak "Gaza hegoaldetik Israelera sartu dira, armaturik zeuden eta soldaduek Nirim herritik gertu atzeman dituzte". Bi palestinarrak "tiroketa baten ondorioz" zendu direla adierazi dute israeldar militarrek.


Ford Mugarrik intentsitatearekin hasi du urtea

Gabonetako oporretan lana ondo egin dute arrasatearrek. Defentsa lana ondo landu dute eta atzo, hori nabaritu egin zen Iturripen. Intentsitate handiarekin jokatu zuten arrasatearrek eta iaz txapeldun izan zen Corazonistas taldea samur hartu zuten menpean.

Hasieratik sartu ziren partiduan Ane Herreroren mutilak. Defentsan intentsitatearekin jokatu zuten eta erasora irteterakoa orduan laguntza asko eman zuten. "Baloia ongi mugitu dugu eta horrek ekarri du zulo asko topatzea", azaldu zuen amaieran Herrero entrenatzaileak. Gainera, Valle atezainak egindako lana nabarmendu zuen entrenatzaileak. Atsedenaldira zazpi goleko aldearekin iritsi ziren etxekoak: 18-11. Bigarren zatian alde hori mantentzea izan zen etxeko jokalarien helburua. Horretarako, baina, gogor egin behar izan zuten lan.

Defentsa mistoa izan zuten

Bigarren zatian Corazonistas taldeak defentsa mistoa egin zuen: 4 eta 2. Horrelako defentsarekin erasoa zaildu egiten zaio Arrasateko taldeari, baina zapatuan ondo hartu zioten neurria eta aurkarien defentsan ondo topatu zituzten zuloak.

Hala ere, azken 10 minutuetan erlaxatu egin ziren etxeko jokalariak eta partidua irabazitzat jo zuten. Herrerok azaldu zuen ezin dutela horrelakorik onartu: partiduko 60 minutuetan egon behar dutela partiduan zentratuta. Hori horrela, entrenatzailea ez zen gustura geratu azkeneko 10 minutuetan taldeak izan zuen jarrerarekin.

Ligan, lehenengo postuan

Arrasateko taldea ligan lehenengo postuan dago bigarrenarendik zazpi puntutara. Partiduz partidu lana ondo egitea da euren helburua, izan ere badakite oraindik liga asko geratzen dela (11 partidu). Partiduak momentu oro ondo irakurtzen jakin behar dutela nabarmendu du Ane Herrero entrenatzaileak.


Zortzi onenak, lehia estuan

BERRIA Txapelketako bi final-laurden asteburuan jokatuko dira, eta beste biak, datorrenean

Hamasei ziren lehenbizi, baina, dagoeneko, zortzi talde baino ez daude lehian XII. BERRIA Txapelketan. Euskal Herriko zortzi pilota elkarte onenak, hain zuzen. Final-laurdenetara pasatzen azkenak Oberena eta Erreka izan dira, hurrenez hurren, Iparraldeko selekzioari eta Oiarperi 3-0 irabazita. Iruñeko Oberenak eta Iparraldek Miarritzen neurtu zituzten indarrak, larunbat arratsaldez, eta ez zuen kolorerik izan kanporaketak. Kadeteetan 22-4, gazteetan ere 22-4 eta nagusietan 22-5 irabazita, aise gailendu ziren nafarrak. Antzeko zerbait gertatu zen igande goizez Hernaniko pilotalekuan. Doneztebeko Errekak erraz kanporatu zuen Oiartzungo Oiarpe: 22-8, 22-11 eta 22-11. Hala, erabakita daude final-laurdenak, eta asteburu honetan bi jokatuko dira.

Bada, txapelerako hautagai sendoetako bi elkarren kontra ariko dira igande goizez, Tolosako Beotibar pilotalekuan: Amezketako Zazpi Iturri eta Usurbilgo Pagazpe. Gaur egun, afizionatuen mailan ikus daitekeen kanporaketarik onena izateko osagai guztiak dauzka jaialdiak. Besteak beste, talde bateko zein besteko pilotariak oso onak dira, eta izar izan daitezke etorkizunean: Zubizarreta, Aranguren, Exposito, Zubeldia, Alberdi... Lehen bi partidetan, Zazpi Iturri izango da faboritoa. Okerrik ezean, Zubizarretak kadeteetan jokatuko du, eta horrek lehia erabaki dezake. Gazte mailan, berriz, ikusi egin beharko da nortzuk jokatzen duten, baina amezketarrek pilotari hobeak dituzte. Ordea, nagusien mailan, Santxok eta Gorrotxategik puntua lor dezakete Pagazperentzat. Tanto kopuruak zeresan handia izan dezake.

Igande arratsaldez, berriz, Gasteizko Txukun Lakuak eta Andoaingo Gaztelekuk elkar ikusiko dute, Andoaingo pilotalekuan bertan, 16:00etan. Bi taldeek ere ustekabekoa emanda gainditu zuten final-hamaseirenetako kanporaketa; beraz, irabazleak sari handia lortuko du: finalerdietara pasatzea. Hasiera batean, lehia orekatua espero da. Kadete mailan, Osa dauka Gaztelekuk, eta hark erabaki dezake norgehiagoka. Gazteen artean, bi bikote gogor ariko dira aurrez aurre, eta sufritzeak asko balioko du. Nagusietan, azkenik, Txukun Lakua izango da faboritoa, Perez atzelaria sasoi onean baitago.

Datorren astean, Hernanin

Finalerdietara pasatzeko beste bi aukerak datorren astean egongo dira jokoan. Biak ere, Hernaniko pilotalekuan. Batetik, Amurriok eta Markinak neurtuko dituzte indarrak. Arabako taldeak Bortziriak elkarte indartsua kanporatu zuen aurreko fasean, eta konfiantzaz beterik helduko da final-laurdenetara. Hori bai, Markinak esperientzia izango du alde, lan bikainak egindakoa baita BERRIA Txapelketan. Kanporaketa orekatua izango da. Bestetik, Nafarroako bi talde ariko dira: Erreka eta Oberena. Bi taldeak oso indartsuak dira, baina, aurkezpenean batek baino gehiagok esan zuen moduan, erne ibili beharko da Errekarekin. Hautagai sendoa da. Aurrerantzean izango da zer ikusia eta zer gozatua.


Zabor-poltsa Asentzio hezegunean

Zikinkeria poltsa batean batuta baina sailkatu gabe eta hezegunerako bide bazterrean utzi dute. Gogoratu beharra dago hondakinendako edukiontziak gunearen sarreran daudela?


Txinak hiru idazle tibetarri espetxe zigorra ezarri diela salatu du Mugarik Gabeko Kazetariak elkarteak, aldizkari batean "artikulu separatistak" idazteagatik